title: Deċiżjoni tal-Qorti tal-Ġustizzja tal-Unjoni Ewropea tal-11 ta’ Ottubru 2016 dwar l-aċċess tal-pubbliku għad-dokumenti miżmuma mill-Qorti tal-Ġustizzja tal-Unjoni Ewropea fl-eżerċizzju tal-funzjonijiet amministrattivi tagħha

text:
               30.11.2016

               MT

               Il-Ġurnal Uffiċjali tal-Unjoni Ewropea

               C 445/3

         DEĊIŻJONI TAL-QORTI TAL-ĠUSTIZZJA TAL-UNJONI EWROPEA
   tal-11 ta’ Ottubru 2016
   dwar l-aċċess tal-pubbliku għad-dokumenti miżmuma mill-Qorti tal-Ġustizzja tal-Unjoni Ewropea fl-eżerċizzju tal-funzjonijiet amministrattivi tagħha
   (2016/C 445/03)
   IL-QORTI TAL-ĠUSTIZZJA TAL-UNJONI EWROPEA,
   wara li rat l-Artikolu 15(3) tat-Trattat dwar il-Funzjonament tal-Unjoni Ewropea,
   wara li rat l-opinjoni tal-Kumitat Amministrattiv tas-26 ta’ Settembru 2016,
   filwaqt li tikkunsidra li għandhom jiġu adottati regoli dwar l-aċċess tal-pubbliku għad-dokumenti miżmuma mill-Qorti tal-Ġustizzja tal-Unjoni Ewropea fl-eżerċizzju tal-funzjonijiet amministrattivi tagħha,
   ADOTTAT DIN ID-DEĊIŻJONI:
   Artikolu 1
   Kamp ta’ applikazzjoni
   1.   Din id-deċiżjoni tapplika għad-dokumenti kollha miżmuma mill-Qorti tal-Ġustizzja tal-Unjoni Ewropea, jiġifieri redatti jew irċevuti minnha u li jinsabu fil-pussess tagħha, fl-ambitu tal-eżerċizzju tal-funzjonijiet amministrattivi tagħha.
   2.   Din id-deċiżjoni għandha tapplika bla ħsara għad-drittijiet ta’ aċċess tal-pubbliku għad-dokumenti tal-Qorti tal-Ġustizzja tal-Unjoni Ewropea li jistgħu jirriżultaw minn atti tad-dritt internazzjonali jew atti li jimplementawhom.
   Artikolu 2
   Benefiċjarji
   1.   Kull ċittadin tal-Unjoni Ewropea u kull persuna fiżika jew ġuridika li hija residenti jew li għandha l-uffiċċju rreġistrat tagħha fi Stat Membru għandha dritt ta’ aċċess għad-dokumenti tal-Qorti tal-Ġustizzja tal-Unjoni Ewropea msemmija fl-Artikolu 1(1) taħt il-kundizzjonijiet stabbiliti f’din id-deċiżjoni.
   2.   Il-Qorti tal-Ġustizzja tal-Unjoni Ewropea tista’, taħt l-istess kundizzjonijiet, tawtorizza l-aċċess għal dawn id-dokumenti lil kull persuna fiżika jew ġuridika li ma hijiex residenti jew li ma għandhiex l-uffiċċju rreġistrat tagħha fi Stat Membru.
   Artikolu 3
   Eċċezzjonijiet
   1.   Il-Qorti tal-Ġustizzja tal-Unjoni Ewropea għandha tirrifjuta l-aċċess għal dokument meta l-iżvelar tiegħu jista’ jippreġudika l-protezzjoni:

               (a)

               tal-interess pubbliku, fir-rigward:

                           —

                           tas-sigurtà pubblika,

                           —

                           tad-difiża u tal-affarijiet militari,

                           —

                           tar-relazzjonijiet internazzjonali,

                           —

                           tal-politika finanzjarja, monetarja jew ekonomika tal-Unjoni jew ta’ Stat Membru;

               (b)

               tal-ħajja privata u tal-integrità tal-individwu, b’mod partikolari konformement mal-leġiżlazzjoni tal-Unjoni dwar il-protezzjoni tad-data personali.

         2.   Il-Qorti tal-Ġustizzja tal-Unjoni Ewropea għandha tirrifjuta l-aċċess għal dokument meta l-iżvelar tiegħu jista’ jippreġudika l-protezzjoni:

               —

               tal-interessi kummerċjali ta’ persuna fiżika jew ġuridika partikolari, inklużi dawk li jikkonċernaw il-proprjetà intellettwali,

               —

               tal-proċeduri ġudizzjarji u tal-opinjonijiet legali,

               —

               tal-għanijiet tal-attivitajiet ta’ spezzjoni, ta’ investigazzjoni u ta’ verifika.

         3.   L-aċċess għal dokument redatt mill-Qorti tal-Ġustizzja tal-Unjoni Ewropea għall-użu intern tagħha jew irċevut minnha u li jirrigwarda kwistjoni li fuqha hija għadha ma ddeċidietx għandu jiġi rrifjutat meta l-iżvelar tiegħu jippreġudika serjament il-proċess deċiżjonali tal-Qorti tal-Ġustizzja tal-Unjoni Ewropea.
   L-aċċess għal dokument li fih opinjonijiet għall-użu intern bħala parti minn deliberazzjonijiet u konsultazzjonijiet preliminari ġġestiti fi ħdan il-Qorti tal-Ġustizzja tal-Unjoni Ewropea jew lil hinn minnha meta din tal-aħħar tkun ipparteċipat fihom għandu jiġi rrifjutat anki wara li d-deċiżjoni tkun ittieħdet, fil-każ li l-iżvelar tad-dokument jippreġudika serjament il-proċess deċiżjonali tal-Qorti tal-Ġustizzja tal-Unjoni Ewropea.
   4.   L-eċċezzjonijiet imsemmija fil-paragrafi 2 u 3 ma għandhomx japplikaw fil-każ li jkun hemm interess pubbliku ikbar li jiġġustifika l-iżvelar tad-dokument inkwistjoni.
   5.   Fil-każ li hija biss parti mid-dokument mitlub li tkun affettwata minn eċċezzjoni jew minn diversi eċċezzjonijiet imsemmija fil-paragrafi 1, 2 u 3, il-partijiet l-oħra mid-dokument għandhom jiġu żvelati.
   6.   L-eċċezzjonijiet imsemmija fil-paragrafi 1, 2 u 3 għandhom japplikaw biss għall-perijodu li matulu l-protezzjoni hija ġġustifikata fuq il-bażi tal-kontenut tad-dokument. L-eċċezzjonijiet jistgħu japplikaw għal perijodu massimu ta’ tletin sena. Fil-każ ta’ dokumenti li jaqgħu taħt l-eċċezzjonijiet li jirrigwardaw il-ħajja privata jew l-interessi kummerċjali, l-eċċezzjonijiet jistgħu, jekk meħtieġ, jibqgħu japplikaw wara dan il-perijodu.
   7.   Dan l-artikolu għandu japplika bla ħsara għad-dispożizzjonijiet tal-Artikolu 9.
   Artikolu 4
   Preżentazzjoni tat-talba inizjali
   1.   It-talba għal aċċess għal dokument tal-Qorti tal-Ġustizzja tal-Unjoni Ewropea għandha tiġi redatta f’waħda mil-lingwi uffiċjali tal-Unjoni fuq formola li hija disponibbli fuq is-sit Internet tal-Qorti tal-Ġustizzja tal-Unjoni Ewropea. Din għandha tintbagħat preferebbilment b’mod elettroniku skont l-istruzzjonijiet li jidhru fis-sit Internet hawn fuq imsemmi, jew, eċċezzjonalment, bil-posta jew b’faks.
   2.   It-talba għandha ssir suffiċjentement fid-dettall u għandha b’mod partikolari tinkludi l-elementi li jippermettu li jiġi identifikat id-dokument mitlub jew id-dokumenti mitluba, kif ukoll l-isem u l-indirizz tal-persuna li tkun qed tagħmel it-talba.
   3.   Fil-każ li talba ma tkunx suffiċjentement iddettaljata, il-Qorti tal-Ġustizzja tal-Unjoni Ewropea għandha tistieden lill-persuna li tkun qed tagħmel it-talba sabiex tiċċaraha u għandha tassistiha għal dan il-għan.
   4.   Fil-każ ta’ talba li tirrigwarda dokument twil ħafna jew numru kbir ta’ dokumenti, il-Qorti tal-Ġustizzja tal-Unjoni Ewropea tista’ tikkonsulta informalment mal-persuna li tkun qed tagħmel it-talba bil-għan li jinstab arranġament ekwu.
   5.   Il-persuna li tkun qed tagħmel it-talba ma hijiex obbligata tiġġustifika t-talba tagħha.
   Artikolu 5
   Trattament tat-talba inizjali
   1.   Konferma li t-talba waslet għandha tinbagħat bil-miktub (posta elettronika, ittra jew faks) lill-persuna li tkun qed tagħmel it-talba mar-reġistrazzjoni tal-formola li tinkludi t-talba.
   2.   Fi żmien massimu ta’ xahar minn din ir-reġistrazzjoni, il-Qorti tal-Ġustizzja tal-Unjoni Ewropea għandha tagħti l-aċċess għad-dokument billi tipprovdi dan id-dokument lill-persuna li tkun qed tagħmel it-talba.
   3.   Jekk il-Qorti tal-Ġustizzja tal-Unjoni Ewropea ma tistax tagħti aċċess għad-dokument mitlub, hija għandha tikkomunika lill-persuna li tkun qed tagħmel it-talba, fit-terminu msemmi fil-paragrafu 2 u bil-miktub, ir-raġunijiet tar-rifjut, totali jew parzjali, filwaqt li tinformaha bid-dritt tagħha li tippreżenta talba konfermattiva fi żmien xahar minn meta tirċievi r-risposta.
   4.   F’ċirkustanzi eċċezzjonali, pereżempju fejn it-talba tirrigwarda dokument twil ħafna jew numru kbir ta’ dokumenti, it-terminu msemmi fil-paragrafu 2 jista’ jiġi pprorogat b’xahar, u dan billi l-persuna li tkun qed tagħmel it-talba tiġi informata minn qabel u tingħata raġunijiet iddettaljati fir-rigward.
   5.   Fil-każ imsemmi fl-Artikolu 4(3), it-terminu tar-risposta jibda jiddekorri biss mill-mument li l-Qorti tal-Ġustizzja tal-Unjoni Ewropea jkollha għad-dispożizzjoni tagħha informazzjoni addizzjonali mingħand il-persuna li tkun qed tagħmel it-talba li tiċċara suffiċjentement it-talba.
   6.   Għall-kalkolu tat-termini, ir-Regolament (KEE, Euratom) Nru 1182/71 li jistabbilixxi r-regoli applikabbli għal perijodi, dati u limiti ta’ żmien (ĠU Edizzjoni Speċjali bil-Malti, Kapitolu 1, Vol. 1, p. 51) huwa applikat b’analoġija.
   Artikolu 6
   Preżentazzjoni tat-talba konfermattiva
   1.   Il-persuna li tkun qed tagħmel it-talba tista’ tippreżenta talba konfermattiva fil-każ ta’ risposta totalment jew parzjalment negattiva għat-talba inizjali tagħha.
   2.   In-nuqqas ta’ risposta mill-Qorti tal-Ġustizzja tal-Unjoni Ewropea għat-talba inizjali fit-terminu stipulat għandu jintitola lill-persuna li tkun qed tagħmel it-talba li jippreżenta talba konfermattiva.
   3.   Talba konfermattiva għandha tintbagħat lill-Qorti tal-Ġustizzja tal-Unjoni Ewropea fi żmien xahar minn meta r-risposta ta’ rifjut totali jew parzjali tal-aċċess għad-dokument mitlub tkun ġiet irċevuta, jew, fin-nuqqas ta’ risposta għat-talba inizjali, mill-iskadenza tat-terminu tar-risposta.
   4.   It-talba konfermattiva għandha tiġi redatta skont ir-rekwiżiti formali msemmija fl-Artikolu 4.
   Artikolu 7
   Trattament tat-talba konfermattiva
   1.   It-talba konfermattiva tiġi ttrattata skont il-modalitajiet previsti fl-Artikolu 5, minbarra l-informazzjoni dwar id-dritt ta’ preżentazzjoni ta’ talba konfermattiva.
   2.   Jekk il-Qorti tal-Ġustizzja tal-Unjoni Ewropea tirrifjuta, totalment jew parzjalment, talba konfermattiva, hija għandha tinforma lill-persuna li tkun qed tagħmel it-talba bil-proċeduri disponibbli għaliha sabiex tikkontesta dan ir-rifjut, jiġifieri l-preżentata ta’ rikors jew ilment quddiem l-Ombudsman Ewropew skont il-kundizzjonijiet previsti rispettivament fl-Artikoli 263 u 228 tat-Trattat dwar il-Funzjonament tal-Unjoni Ewropea.
   3.   In-nuqqas ta’ risposta għal talba konfermattiva fit-terminu stipulat jitqies li huwa risposta negattiva u jippermetti lill-persuna li tkun qed tagħmel it-talba tirrikorri għall-proċeduri msemmija fil-paragrafu 2.
   Artikolu 8
   Awtoritajiet awtorizzati
   1.   L-awtorità awtorizzata sabiex tiddeċiedi dwar ir-risposta li għandha tingħata għal talba inizjali ta’ aċċess għal dokument hija d-direttur tal-komunikazzjoni.
   2.   Meta d-dokument mitlub ikun miżmum mir-Reġistru tal-Qorti tal-Ġustizzja jew mir-Reġistru tal-Qorti Ġenerali, l-awtoritajiet awtorizzati jkunu, rispettivament, id-Deputat Reġistratur tal-Qorti tal-Ġustizzja u d-Deputat Reġistratur tal-Qorti Ġenerali.
   Id-Deputati Reġistraturi tal-Qorti tal-Ġustizzja u tal-Qorti Ġenerali jistgħu jiddelegaw lil amministratur fir-reġistru tagħhom is-setgħat tal-awtorità awtorizzata għat-talba inizjali.
   3.   L-awtorità awtorizzata sabiex tiddeċiedi dwar ir-risposta li għandha tingħata għat-talba konfermattiva hija r-Reġistratur tal-Qorti tal-Ġustizzja jew, fejn it-talba konfermattiva tikkonċerna dokument miżmum mir-Reġistru tal-Qorti Ġenerali, ir-Reġistratur tal-Qorti Ġenerali.
   4.   Meta Stat Membru, li jkun irċieva talba ta’ aċċess għal dokument li huwa għandu fil-pussess tiegħu u li joriġina mill-Qorti tal-Ġustizzja tal-Unjoni Ewropea fl-ambitu tal-eżerċizzju tal-funzjonijiet amministrattivi tagħha, jirrikorri għand din tal-aħħar għall-finijiet ta’ konsultazzjoni, ir-risposta għal din it-talba ta’ konsultazzjoni għandha tingħata mill-awtorità li hija awtorizzata taħt il-paragrafu 3 sabiex tirrispondi għal talba konfermattiva ta’ aċċess li tirrigwarda l-istess dokument u ppreżentata direttament lill-Qorti tal-Ġustizzja tal-Unjoni Ewropea.
   5.   B’deroga mill-paragrafu 1, ir-Reġistratur tal-Qorti tal-Ġustizzja jista’ jaħtar awtorità oħra awtorizzata sabiex tiddeċiedi dwar ir-risposta li għandha tingħata għal talba inizjali ta’ aċċess għal dokument.
   Artikolu 9
   Dokumenti ta’ terz
   1.   Il-Qorti tal-Ġustizzja tal-Unjoni Ewropea għandha tagħti aċċess għal dokument ta’ terz li jkollha fil-pussess tagħha biss wara li tkun ingħatat il-kunsens mit-terz ikkonċernat.
   2.   Għall-finijiet ta’ dan l-artikolu, il-kelma “terz” tfisser kull persuna fiżika jew ġuridika jew entità li tkun esterna għall-Qorti tal-Ġustizzja tal-Unjoni Ewropea, inklużi l-Istati Membri, l-istituzzjonijiet, l-organi u l-korpi l-oħra tal-Unjoni Ewropea, kif ukoll il-pajjiżi terzi.
   3.   Meta l-Qorti tal-Ġustizzja tal-Unjoni Ewropea tirċievi talba għal aċċess għal dokument ta’ terz, l-awtorità awtorizzata għandha tikkonsulta mat-terz ikkonċernat sabiex tistabbilixxi jekk huwa jopponix l-iżvelar ta’ dan id-dokument, sakemm hija ma tiddeċidix ex officio li tirrifjuta dan l-iżvelar fuq il-bażi ta’ waħda mill-eċċezzjonijiet imsemmija fl-Artikolu 3.
   Artikolu 10
   Modalitajiet ta’ aċċess
   1.   Id-dokumenti għandhom jiġu pprovduti fil-verżjoni u fil-forma eżistenti. Il-Qorti tal-Ġustizzja tal-Unjoni Ewropea ma hijiex marbuta, taħt din id-deċiżjoni, li toħloq dokument ġdid jew li tiġbor informazzjoni fuq talba tal-persuna li tkun qed tagħmel it-talba.
   Il-kopja tista’ tingħata fuq karta jew b’mod elettroniku. F’dan ir-rigward, għandu jittieħed kont sħiħ tal-preferenza tal-applikant.
   Fil-każ ta’ dokumenti ta’ volum kbir jew li jkunu diffiċli sabiex jiġu ttrattati, il-persuna li tkun qed tagħmel it-talba tista’ tiġi mistiedna tikkonsultahom fuq il-post.
   2.   Jekk dokument ikun diġà ġie żvelat mill-Qorti tal-Ġustizzja tal-Unjoni Ewropea jew minn istituzzjoni oħra u jekk dan ikun faċilment aċċessibbli, il-Qorti tal-Ġustizzja tal-Unjoni Ewropea tista’ sempliċement tinforma lill-applikant bil-modi kif huwa jkun jista’ jikseb id-dokument.
   Artikolu 11
   Spejjeż ta’ aċċess
   1.   Sabiex isiru kopji tad-dokumenti mitluba u sabiex dawn jintbagħtu, il-persuna li tkun qed tagħmel it-talba tista’ tintalab tħallas dritt.
   2.   Bħala regola ġenerali, ebda ħlas ma għandu jintalab għal konsultazzjoni fuq il-post jew meta n-numru ta’ kopji ma jeċċedix għoxrin paġna A4.
   3.   Il-ħlas ta’ dritt sabiex isiru u jintbagħtu kopji għandu jiġi kkalkolat fuq il-bażi ta’ tariffa stabbilita b’deċiżjoni tar-Reġistratur tal-Qorti tal-Ġustizzja. Din ma tistax teċċedi l-ispiża reali tal-operazzjoni.
   4.   Id-dokumenti ppubblikati jibqgħu suġġetti għas-sistema tagħhom ta’ prezzijiet.
   Artikolu 12
   Riproduzzjoni ta’ dokumenti
   1.   Din id-deċiżjoni għandha tapplika bla ħsara għal kwalunkwe leġiżlazzjoni fis-seħħ fil-qasam tad-drittijiet tal-awtur li tista’ tillimita d-dritt tad-destinatarju li jirriproduċi jew li juża d-dokumenti żvelati.
   2.   Id-dokumenti koperti minn drittijiet tal-awtur li jappartjenu lill-Qorti tal-Ġustizzja tal-Unjoni Ewropea u li jiġu żvelati taħt din id-deċiżjoni ma jistgħux jiġu rriprodotti jew użati għal finijiet kummerċjali mingħajr l-awtorizzazzjoni minn qabel bil-miktub tal-Qorti tal-Ġustizzja tal-Unjoni Ewropea.
   Artikolu 13
   Miżuri ta’ implementazzjoni
   Ir-Reġistratur tal-Qorti tal-Ġustizzja għandu jadotta l-miżuri neċessarji għall-implementazzjoni ta’ din id-deċiżjoni. Dawn il-miżuri għandhom jiġu kkomunikati fuq is-sit Internet tal-Qorti tal-Ġustizzja tal-Unjoni Ewropea.
   Artikolu 14
   Dħul fis-seħħ
   Din id-deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Hija tissostitwixxi u tħassar id-Deċiżjoni tal-Qorti tal-Ġustizzja tal-Unjoni Ewropea tal-11 ta’ Diċembru 2012 dwar l-aċċess tal-pubbliku għad-dokumenti miżmuma mill-Qorti tal-Ġustizzja tal-Unjoni Ewropea fl-eżerċizzju tal-funzjonijiet amministrattivi tagħha (ĠU C 38 tad-9 ta’ Frar 2013, p. 2).

      Magħmul fil-Lussemburgu, il-11 ta’ Ottubru 2016.

            Reġistratur

         Alfredo CALOT ESCOBAR

            President

         Koen LENAERTS


title: Deċiżjoni tal-Kunsill (UE) 2017/876 tat-18 ta' Mejju 2017 dwar l-adeżjoni tal-Unjoni Ewropea mal-Kumitat Konsultattiv Internazzjonali dwar il-Qoton (ICAC)

text:
               23.5.2017

               MT

               Il-Ġurnal Uffiċjali tal-Unjoni Ewropea

               L 134/23

         DEĊIŻJONI TAL-KUNSILL (UE) 2017/876
   tat-18 ta' Mejju 2017
   dwar l-adeżjoni tal-Unjoni Ewropea mal-Kumitat Konsultattiv Internazzjonali dwar il-Qoton (ICAC)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207(3) u (4), flimkien mal-Artikolu 218(6) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               L-Unjoni hija membru f'numru ta' korpi internazzjonali dwar prodotti bażiċi, iżda mhijiex membru tal-Kumitat Konsultattiv Internazzjonali dwar il-Qoton (“ICAC”).

               (2)

               Fis-27 ta' April 2004, is-27 ta' Mejju 2008 u l-10 ta' Mejju 2010, il-Kunsill, fil-Konklużjonijiet tiegħu dwar il-Pjan ta' Azzjoni tal-UE dwar il-ktajjen ta' prodotti bażiċi agrikoli, id-dipendenza u l-faqar, dwar is-Sħubija UE-Afrika favur l-iżvilupp tas-settur tal-qoton u dwar il-tisħiħ tal-azzjoni tal-Unjoni fil-qasam ta' prodotti bażiċi, rispettivament, stieden lill-Kummissjoni sabiex tikkunsidra s-sħubija tal-Unjoni fl-ICAC.

               (3)

               Fis-16 ta' Settembru 2013, il-Kunsill awtorizza lill-Kummissjoni biex tinnegozja, f'isem l-Unjoni, l-adeżjoni tal-Unjoni mal-ICAC skont it-Taqsimiet 1 u 2 tal-Artikolu II tar-Regoli u r-Regolamenti tal-ICAC, filwaqt li ddikjara li s-sħubija fl-ICAC tkun fl-interess tal-Unjoni, minħabba l-importanza tal-qoton għall-ekonomija agrikola u industrijali tal-Unjoni u għan-negozji ta' kummerċ tal-Unjoni. L-Unjoni hija produttur tal-qoton u żviluppat minn importatur nett tal-qoton għal, mill-2009 'l quddiem, esportatur nett tal-qoton. Barra minn hekk, l-industrija tat-tessuti u l-ħwejjeġ tal-Unjoni hija utent maġġur tad-drapp tal-qoton. Il-qoton huwa wkoll qasam importanti għall-kooperazzjoni Ewropea għall-iżvilupp, bl-Unjoni li tibqa' wieħed mid-donaturi ewlenin għas-settur tal-qoton Afrikan.

               (4)

               L-Unjoni ser tħallas kontribuzzjoni skont it-Taqsima 2 a.(2) (c) tal-Artikolu II tar-Regoli u r-Regolamenti tal-ICAC. L-Unjoni ma tistax tinżamm responsabbli għall-arretrati kurrenti jew futuri ta' kwalunkwe membru tal-ICAC.

               (5)

               Jeħtieġ li l-Protokoll 4 dwar il-qoton (2), anness mal-Att tal-Adeżjoni tal-1979, jibqa' jiġi kkunsidrat wara l-adeżjoni tal-Unjoni mal-ICAC.

               (6)

               L-Unjoni għandha għalhekk tissieħeb fl-ICAC,

         ADOTTA DIN ID-DEĊIŻJONI:
   Artikolu 1
   L-adeżjoni tal-Unjoni Ewropea mal-Kumitat Konsultattiv Internazzjonali dwar il-Qoton hija b'dan approvata f'isem l-Unjoni.
   Ir-Regoli u r-Regolamenti tal-ICAC jinsabu mehmuża ma' din id-Deċiżjoni.
   Artikolu 2
   Il-President tal-Kunsill għandu jinnomina l-persuna jew persuni mogħtija s-setgħa li jwasslu, f'isem l-Unjoni, il-komunikazzjoni msemmija fit-Taqsima 2 a. tal-Artikolu II tar-Regoli u r-Regolamenti tal-ICAC.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, it-18 ta' Mejju 2017.

            Għall-Kunsill

            Il-President

         C. ABELA

      (1)  Kunsens tas-16 ta' Mejju 2017 (għad mhuwiex ippubblikat fil-Ġurnal Uffiċjali).

      (2)  ĠU L 291, 19.11.1979, p. 174.

         Werrej

                  ARTIKOLU I —

               TERMINI TA' REFERENZA
               26

                  ARTIKOLU II —

               SĦUBIJA
               26

                  ARTIKOLU III —

               KUMITAT KONSULTATTIV
               28

                  ARTIKOLU IV —

               IL-KUMITAT PERMANENTI
               28

                  ARTIKOLU V —

               L-UFFIĊJALI TAL-KUMITAT PERMANENTI
               30

                  ARTIKOLU VI —

               SOTTOKUMITATI TAL-KUMITAT PERMANENTI
               31

                  ARTIKOLU VII —

               IS-SEGRETARJAT
               32

                  ARTIKOLU VII —

               PROĊEDURI FISKALI
               33

                  ARTIKOLU IX —

               L-GĦOTI TA' INFORMAZZJONI
               34

                  ARTIKOLU X —

               LINGWI
               35

                  ARTIKOLU XI —

               VOTAZZJONI
               36

                  ARTIKOLU XII —

               KOOPERAZZJONI MA' ORGANIZZAZZJONIJIET OĦRAJN
               36

                  ARTIKOLU XIII —

               EMENDI
               36

                  ARTIKOLU XIV —

               SUPERSESSJONI
               36

                  L-Uffiċċju tas-Segretarjat

                  1629 K Street NW Suite 702

                  Washington DC 20006 USA

                  Telefon: (202) 463-6660

                  Faks: (202) 463-6950

                  Posta elettronika: secretariat@icac.org

      REGOLI U REGOLAMENTI
      tal-
      KUMITAT KONSULTATTIV INTERNAZZJONALI DWAR IL-QOTON
      Kif adottati fil-31 Laqgħa Plenarja — is-16 ta' Ġunju 1972
      (B'emendi matul l-74 Laqgħa Plenarja, fil-11 ta' Diċembru 2015)

         ARTIKOLU I — TERMINI TA' REFERENZA

      Il-funzjonijiet tal-Kumitat Konsultattiv Internazzjonali dwar il-Qoton (minn hawn 'il quddiem l-ICAC) huma:

                  a.

                  Li josserva u jżomm kuntatt mill-qrib ma' żviluppi li jaffettwaw is-sitwazzjoni dinjija tal-qoton.

                  b.

                  Li jiġbor, ixerred, u jżomm statistika kompluta, awtentika u aġġornata u tagħrif ieħor relatat mal-produzzjoni dinjija, il-kummerċ, il-konsum, il-ħażniet u l-prezzijiet tal-qoton; u fibri tessili oħrajn, jew tessuti, safejn dawn jaffettwaw l-ekonomija tal-qoton u safejn ma jiġux iddupplikati l-inkarigi li l-Membri jkunu assenjaw lil korpi internazzjonali oħrajn.

                  c.

                  Li jissuġġerixxi lill-Membri tal-ICAC, kif u meta jkun xieraq, kull miżura li l-ICAC iqis bħala adegwata u prattika sabiex titjieb il-kollaborazzjoni internazzjonali maħsuba sabiex tiżviluppa u tmantni ekonomija dinjija tal-qoton b'saħħitha.

                  d.

                  Li jservi bħala forum ta' diskussjonijiet internazzjonali dwar kwistjonijiet relatati mal-prezzijiet tal-qoton, iżda mingħajr preġudizzju għal diskussjonijiet li jkunu qed iseħħu xi mkien ieħor, pereżempju fl-UNCTAD. Diskussjonijiet bħal dawn għandhom isiru regolarment kemm fil-Kumitat Permanenti kif ukoll waqt Laqgħat Plenarji annwali.

         ARTIKOLU II — SĦUBIJA

         Taqsima 1 — Eliġibbiltà għas-Sħubija

                  a.

                  Is-sħubija fl-ICAC hija miftuħa għall-membri kollha tan-Nazzjonijiet Uniti jew tal-Organizzazzjoni tal-Ikel u l-Agrikoltura tan-Nazzjonijiet Uniti, li jesprimu interess fil-qoton.

                  b.

                  Kull gvern ieħor li jesprimi interess fil-qoton għandu jkun eliġibbli biex japplika għas-sħubija.

         Taqsima 2 — Adeżjoni għal Sħubija: L-impenji ta' Membri Aderenti

      Adeżjoni mal-ICAC għandhom ikunu regolati permezz tal-proċeduri li ġejjin:

                  a.

                  Applikant għandu jindirizza komunikazzjoni lid-Direttur Eżekuttiv u jiddikjara li:

                              (1)

                              Għandu interess fil-qoton;

                              (2)

                              Din titħejja biex tissodisfa l-obbligi tas-sħubija fir-rigward ta':

                                          (a)

                                          L-aċċettazzjoni tar-Regoli u r-Regolamenti tal-ICAC fis-seħħ f'dak iż-żmien,

                                          (b)

                                          Is-sottomissjoni tal-informazzjoni dwar is-sitwazzjoni tal-qoton u kwistjonijiet relatati skont ir-rekwiżiti preskritti tal-ICAC u kull programm ta' ħidma li jista' jkun approvat minn żmien għall-ieħor, u

                                          (c)

                                          Il-ħlas tal-valutazzjonijiet tiegħu.

                  b.

                  Il-Kumitat Permanenti jew il-Kumitat Konsultattiv, kif applikabbli, għandu mbagħad jikkunsidra l-komunikazzjoni tal-applikant.

                  c.

                  Normalment l-adeżjoni tal-applikant li jikkwalifika għas-sħubija taħt id-dispożizzjonijiet tat-Taqsima 1 a. ta' dan l-artikolu għandha tiġi kkonfermata fil-laqgħa li jkun imiss tal-Kumitat Permanenti. Madankollu, jekk il-kwistjoni tal-adeżjoni titqajjem fil-Laqgħa Plenarja l-Kumitat Konsultattiv għandu jikkonferma l-adeżjoni.

                  d.

                  Applikazzjoni għas-sħubija taħt id-dispożizzjonijiet ta' Taqsima 1 b ta' dan l-Artikolu għandha tiġi kkunsidrata mill-Kumitat Konsultattiv.

                  e.

                  Kull meta jikkonferma jew japprova l-ammissjoni ta' applikant għas-sħubija fl-ICAC, il-Kumitat Permanenti jew il-Kumitat Konsultattiv għandu, fl-isess ħin, jikkonferma l-ammont tal-kontribuzzjoni finanzjarja stabbilita għal dan il-Membru fis-sena tal-adeżjoni tiegħu skont id-dispożizzjonijiet tat-Taqsima 4 c. ta' dan l-Artikolu.

                  f.

                  Id-Direttur Eżekuttiv għandu jinnotifika lill-applikant ikkonċernat bil-miktub dwar l-azzjoni li tkun ittieħdet.

         Taqsima 3 — Irtirar mis-Sħubija

      L-irtirar ta' xi Membru mis-sħubija fl-ICAC għandu jitmexxa permezz tal-proċedura li ġejja:

                  a.

                  Kull Membru li jkun jixtieq jirtira għandu jindirizza komunikazzjoni lid-Direttur Eżekuttiv għal dan l-għan, u jiddikjara d-data li fiha jkun jixtieq li l-irtirar isir effettiv, li għandha tkun mill-inqas 30 jum wara l-wasla tan-notifika għand id-Direttur Eżekuttiv.

                  b.

                  Id-Direttur Eżekuttiv għandu jinforma lill-Kumitat Konsultattiv jew lill-Kumitat Permanenti, kif applikabbli, dwar kull irtirar u, meta jirrikonoxxi l-irtirar, għandu jinnotifika lill-Membru kkonċernat dwar l-istatus finanzjarju tiegħu mal-ICAC.

         Taqsima 4 — L-Obbligi Finanzjarji tal-Membri

                  a.

                  Il-valutazzjoni ta' kull Membru għandha tkun is-somma aġġustata għall-eqreb $100 ta':

                              (1)

                              Kontribuzzjoni bażika: 40 fil-mija tal-valutazzjonijiet totali għandhom jinqasmu b'mod ugwali bejn il-Membri u

                              (2)

                              Kontribuzzjoni pro rata: it-total tal-kontribuzzjonijiet pro rata għandu jkunu ugwali għat-talbiet baġitarji bit-tnaqqis tas-somma tal-kontribuzzjonijiet ugwali. Il-kontribuzzjoni pro rata għandha tiġi vvalutata abbażi tal-kummerċ medju tal-qoton mhux maħdum (esportazzjonijiet flimkien ma' importazzjonijiet) fl-aktar erba' snin riċenti tal-qoton (Awwissu sa Lulju) li jkunu ntemmu qabel is-sena finanzjarja tal-ICAC li jkunu applikabbli għaliha l-kontribuzzjonijiet.

                  b.

                  Il-valutazzjonijiet għandhom ikunu dovuti fl-1 ta' Lulju ta' kull sena u pagabbli matul it-tliet xhur ta' wara s-sena finanzjarja tal-ICAC. Kull ħlas irċevut minn Membru għandu jiġi applikat kontra l-iktar dejn li jkun ilu dovut lill-ICAC minn dak il-Membru.

                  c.

                  Il-valutazzjoni inizjali ta' Membru fl-ICAC għandha tiġi kkalkolata skont it-Taqsima 4 a. ta' dan l-Artikolu. Din il-valutazzjoni inizjali għandha tkun pro rata skont in-numru ta' perjodi ta' tliet xhur li jkun fadal fis-sena finanzjarja tal-ICAC. Il-kontribuzzjoni pro rata għandha tiġi stabbilita permezz tar-relazzjoni tal-kummerċ medju li tkun intużat biex jiġu stabbiliti l-aħħar kontribuzzjonijiet pro rata vvalutati għall-membri eżistenti.

                  d.

                  Il-valutazzjoni inizjali ta' Membru li għandha tkun dovuta fid-data meta l-adeżjoni tiegħu issir effettiva, u pagabbli matul it-tliet xhur ta' wara.

                  e.

                  Mal-irtirar jew sospensjoni ta' Membru, ma jingħata l-ebda ħelsien minn jew rifużjoni ta' kwalunkwe parti mill-valutazzjoni tiegħu għas-sena finanzjarja tal-ICAC li matulha jseħħ l-irtirar. Kull valutazzjoni mhux imħallsa għal dik is-sena għandha ssir pagabbli fid-data meta d-Direttur Eżekuttiv jirċievi l-komunikazzjoni msemmija fit-Taqsima 3 a. ta' dan l-Artikolu.

                  f.

                  Jekk il-valutazzjoni ta' Membru tkun qiegħda b'lura bi tnax-il xahar, ħlief għal ammont minimu, li ma għandux jaqbeż il-15 fil-mija tal-valutazzjoni annwali kurrenti tiegħu, id-Direttur Eżekuttiv għandu jinnotifika lill-Membru kkonċernat li, sakemm ma jsirx il-ħlas fis-sitt xhur ta' wara d-data tan-Notifikazzjoni, l-għoti ta' dokumenti u servizzi oħrajn ma jitkompliex minn dakinhar 'il quddiem. Jekk il-pagament ma jasalx wara sitt xhur oħra, is-sħubija ta' dak il-Membru għandha tiġi sospiża.

                  g.

                  Membru li jkun irtira skont id-dispożizzjonijiet taħt it-Taqsima 3 ta' dan l-Artikolu jew li s-sħubija tiegħu tkun ġiet sospiża skont it-Taqsima 4 f. ma għandux jerġa' jiġi aċċettat biex jissieħeb sakemm ikun tħallas mill-inqas wieħed minn kull ħamsa tad-djun kollha dovuti lill-ICAC minn dak il-Membru. Is-sħubija għandha titkompla biss jekk ma jakkumulawx arretrati addizzjonali filwaqt li d-dejn lill-Kumitat ikun qed jerġa' jitħallas kollu, u biss jekk il-Membru ikompli jħallas id-dejn tiegħu lill-Kumitat permezz ta' ħlas bin-nifs ta' mhux inqas minn kwart tal-bqija kull sena.

         ARTIKOLU III — KUMITAT KONSULTATTIV

         Taqsima 1 — Definizzjoni

      F'dawn ir-Regoli u r-Regolamenti il-kliem “Kumitat Konsultattiv” ifisser laqgħa tal-ICAC f'sessjoni plenarja.

         Taqsima 2 — Il-Frekwenza u l-Post tal-Laqgħat

      Il-laqgħat tal-Kumitat Konsultattiv għandhom isiru fuq l-istedina tal-Membri. Normalment, għandhom isiru laqgħat regolari mill-inqas darba kull sena kalendarja. Laqgħat addizzjonali jistgħu jissejħu mill-Kumitat Permanenti. L-istediniet biex jiġu ospitati laqgħat plenari ma jistgħux jiġu aċċettati mingħand Membri li jkollhom arretrati għal aktar minn sena fil-pagament ta' valutazzjonijiet lill-ICAC.
      Il-laqgħat tal-Kumitat Konsultattiv għandhom jalternaw kemm jista' jkun bejn il-pajjiżi li jesportaw u dawk li jimportaw il-qoton. Minħabba li s-sede tal-organizzazzjoni qiegħda fl-Istati Uniti tal-Amerika, il-laqgħat għandhom isiru aktar ta' spiss hemmhekk milli għand Membri oħrajn u ġeneralment f'intervalli ta' mhux aktar minn ħames snin.

         Taqsima 3 — Attendenza fil-Laqgħat

      Stedina mingħand Membru lill-ICAC bl-offerta li jospita laqgħa tal-Kumitat Konsultattiv għandha tkun estiża bil-ftehim li d-delegazzjonijiet mill-Membri kollha huma intitolati li jattendu u jipparteċipaw fil-laqgħa, jekk ikunu jixtiequ. Il-Kumitat stess jista' joħroġ l-istediniet lill-Membri.

         Taqsima 4 — Il-Proċedura waqt il-Laqgħat

                  a.

                  F'kull laqgħa tal-Kumitat Konsultattiv, il-President tal-Konferenza għandu jiġi nnominat mill-Membru ospitanti. Il-President tal-Kumitat Permanenti jservi bħala l-Ewwel Viċi President. Il-Membru ospitanti jista' jaħtar viċi president wieħed jew aktar. Il-President tal-Konferenza normalment jippresjedi f'laqgħat tal-Kumitat ta' Tmexxija u s-Sessjonijiet Plenari. Kumitati oħra għandhom jinnominaw il-President u l-Viċi Presidenti tagħhom stess.

                  b.

                  Id-Direttur Eżekuttiv tal-ICAC għandu jservi bħala s-Segretarju Ġenerali u jista' jinnomina Segretarju Ġenerali Assoċjat wieħed jew aktar. Jekk id-Direttur Eżekuttiv ma jkunx disponibbli, il-Membru ospitanti għandu jinnomina s-Segretarju Ġenerali.

                  c.

                  Kull Membru għandu jinnotifika lid-Direttur Eżekuttiv malajr kemm jista' jkun l-ismijiet tar-rappreżentanti, supplenti u konsulenti u tagħrif ieħor ta' dan it-tip, inkluża n-nomina tal-kap tad-delega, kif ikun meħtieġ għar-reġistrazzjoni.

                  d.

                  Matul id-diskussjonijiet fuq kull kwistjoni, kull Membru jista' jressaq punt ta' ordni u jista' jmexxi l-għeluq jew l-aġġornament tad-dibattitu. F'kull każ, l-uffiċjal li jippresjedi għandu jiddikjara d-deċiżjoni tiegħu jew tagħha immedjatament, li għandha tibqa' sakemm ma tiġix annullata mil-laqgħa.

         Taqsima 5 — Termini ta' Referenza

                  a.

                  Għandu jinħatar Direttur Eżekuttiv u jiġi stabbilit il-kuntratt bażiku u l-emolumenti tiegħu jew tagħha.

                  b.

                  Għandhom jiġu kkunsidrati u jittieħdu passi fuq kull kwistjoni oħra skont it-termini ta' referenza tal-ICAC.

         ARTIKOLU IV — IL-KUMITAT PERMANENTI

         Taqsima 1 — Ir-Relazzjoni mal-Kumitat Konsultattiv

                  a.

                  Bejn il-Laqgħat Plenari l-Kumitat Konsultattiv għandu jiġi rrappreżentat f'Washington D.C minn Kumitat Permanenti, li għandu jkun subordinat għalih.

                  b.

                  Il-Kumitat Konsultattiv jista' jiddelega l-awtorità dwar kwistjonijiet speċifiċi lill-Kumitat Permanenti. Il-Kumitat Konsultattiv jista' jimmodifika jew jirtira delega tal-awtorità ta' dan it-tip.

                  c.

                  L-azzjonijiet kollha meħuda mill-Kumitat Permanenti jistgħu jiġu riveduti mill-Kumitat Konsultattiv.

                  d.

                  Il-President tal-Kumitat Permanenti f'kull laqgħa tal-Kumitat Konsultattiv għandu jirrapporta dwar l-attivitajiet tal-Kumitat Permanenti mill-aħħar laqgħa.

         Taqsima 2 — Sħubija

      Il-Membri kollha tal-ICAC huma eliġibbli biex iservu fil-Kumitat Permanenti.

         Taqsima 3 — Kompetenza, Dmirijiet u Responsabbiltajiet

      a.   Sostantivi:

                  (1)

                  Li jikkostitwixxi mezz għall-iskambju ta' opinjonijiet fir-rigward tal-iżviluppi attwali u prospettivi fis-sitwazzjoni internazzjonali tal-qoton.

                  (2)

                  Li jagħti effett prattikabbli lid-direzzjonijiet, id-deċiżjonijiet u r-rakkomandazzjonijiet kollha tal-Kumitat Konsultattiv.

                  (3)

                  Li jħejji programmi ta' ħidma.

                  (4)

                  Li jiżgura li l-programmi ta' ħidma jitwettqu safejn ikunu jippermettu l-finanzi tal-ICAC. Din ir-responsabbiltà għandha tinvolvi, iżda mhijiex neċessarjament limitata għal dawn li ġejjin:

                              (a)

                              Id-determinazzjoni tan-numru, in-natura u d-distribuzzjoni ta' rapporti u pubblikazzjonijiet li għandhom jinħarġu.

                              (b)

                              Kompiti lis-Segretarjat jew lis-sottokumitat adegwat dwar dawk l-elementi fil-programm ta' ħidma approvat li ma jkunx jixtieq iżomm għalih stess.

                              (c)

                              It-titjib tal-istatistika.

                              (d)

                              Ir-relazzjonijiet pubbliċi.

                  (5)

                  Li jħejji aġenda u skeda ta' żmien għall-Kumitat Konsultattiv u li jagħmel rakkomandazzjonijiet biex jiġu kkunsidrati minn dan il-Kumitat. L-aġenda għandha tinkludi d-data u l-post tal-laqgħa li jmiss tal-Kumitat Konsultattiv.

                  (6)

                  Li jistabbilixxi kooperazzjoni prattikabbli man-Nazzjonijiet Uniti, l-Organizzazzjoni tan-Nazzjonijiet Uniti għall-Alimentazzjoni u l-Agrikoltura, l-Istitut Internazzjonali tal-Qoton, u organizzazzjonijiet internazzjonali oħrajn ikkonċernati minn kwistjonijiet ta' interess għall-ICAC.

            b.   Il-finanzi
      Li jissorvelja l-finanzi tal-ICAC. Din ir-responsabbiltà għandha tinkludi, iżda mhux neċessarjament tkun limitata, għall-adozzjoni ta' baġit ta' nefqiet u skala ta' valutazzjonijiet mingħand il-Membri għas-sena finanzjarja li jmiss tal-ICAC.
      c.   Amministrazzjoni

                  (1)

                  Li joħloq u jżomm Segretarjat ġewwa Washington D.C, li għandu jinkludi Direttur Eżekuttiv u l-persunal tiegħu. (Ara l-Artikolu VII.)

                  (2)

                  Li jimpjega persunal skont kif ikun jidhirlu meħtieġ għall-iskop, billi jżomm f'moħħu x-xewqa li jattira persunal ikkwalifikat b'mod wiesa' kemm jista' jkun minn Membri parteċipanti.

                  (3)

                  Li jaħtar Direttur Eżekuttiv ġdid u jistabbilixxi t-termini tal-impjieg tiegħu jew tagħha fil-każ ta' bżonn, fil-perjodu interim ta' bejn il-laqgħat tal-Kumitat Konsultattiv.

                  (4)

                  Li jistabbilixxi, kif iqis meħtieġ għall-ħidma effiċjenti tan-negozju, id-dmirijiet u r-responsabbiltajiet ta' kull wieħed mill-uffiċjali tiegħu jew tas-Segretarjat.

                  (5)

                  Li jirrakkomanda emendi għal dawn ir-Regoli u r-Regolamenti.

         Taqsima 4 — Assenjazzjoni ta' Xogħol

      Il-Kumitat Permanenti jista' jassenja xogħol lil kwalunkwe sottokumitat dwar kwistjonijiet li jkunu fil-kompetenza ta' dak is-sottokumitat.

         Taqsima 5 — Proċeduri tal-Kumitat Permanenti

      a.   Ġenerali

                  (1)

                  Il-laqgħat għandhom isiru meta jissejħu mill-President jew mid-Direttur Eżekuttiv, fuq talba ta' kwalunkwe Membru, jew permezz tad-Deċiżjoni tal-Kumitat Permanenti.

                  (2)

                  Għandha tingħata notifika minn qabel ta' mill-inqas 10 tijiem.

                  (3)

                  Il-laqgħat għandhom isiru fil-privat sakemm il-Kumitat Permanenti ma jiddeċidix mod ieħor.

            b.   Il-kworum

                  (1)

                  Il-preżenza ta' delegati minn terz tal-Membri għandha tikkostitwixxi kworum.

                  (2)

                  Fin-nuqqas ta' kworum, il-laqgħa għandha tipproċedi jekk mill-inqas tmien Membri jkunu preżenti. Madankollu, il-minuti għandhom jidentifikaw liema deċiżjonijiet, jekk ikun hemm, ikunu ġew adottati fin-nuqqas ta' kworum u liema Membru, jekk ikun hemm, ikun astjena fl-adozzjoni tagħhom.

                  (3)

                  Kwalunkwe deċiżjoni ta' dan it-tip normalment għandha tkun vinkolanti. Madankollu, il-Membri li jew ikunu assenti jew li jkunu rriservaw il-pożizzjoni tagħhom jistgħu jopponu f'perjodu ta' għaxart ijiem mid-data tal-minuti provviżorji u jekk in-numru ta' dawk li jopponu d-deċiżjoni jkun ikbar minn dak ta' dawk li jkunu appoġġjaw id-deċiżjoni fil-laqgħa, id-deċiżjoni tiġi annullata, u dan il-fatt għandu jiġi rrapportat fil-minuti finali.

            c.   L-aġenda

                  (1)

                  L-adozzjoni ta' aġenda għandha tkun l-ewwel ħaġa li għandha tiġi indirizzata fil-laqgħat kollha.

                  (2)

                  Għandha titħejja aġenda provviżorja mid-Direttur Eżekuttiv u din għandha tintbagħat lill-Membri kollha man-notifika li jsejjaħ il-laqgħa. Jista' jiġi inkluż punt fuq l-aġenda provviżorja minn kwalunkwe Membru billi jinnotifika lid-Direttur Eżekuttiv mill-inqas ġimgħa qabel il-laqgħa.

                  (3)

                  Punt jista' jiġi miżjud mal-aġenda matul laqgħa sakemm il-maġġoranza ta' dawk il-Membri preżenti ma jopponux. Madankollu, kull azzjoni meħuda dwar dan il-punt għandha teħtieġ unanimità għall-adozzjoni tagħha f'dik il-laqgħa.

                  (4)

                  Kull proposta ġdida introdotta matul laqgħa għandha tkun teħtieġ unanimità sabiex tiġi adottata f'dik il-laqgħa.

            d.   Il-minuti

                  (1)

                  Il-minuti proviżorji tal-laqgħat għandhom jiġu ppreparati f'forma mqassra. Rekord verbatim għandu jitħejja biss meta mitlub mid-Direttur Eżekuttiv, minn uffiċjal, jew minn Membru.

                  (2)

                  Kull min ikun preżenti f'laqgħa għandu jkollu d-dritt li jirrevedi materjal li jikkonċernah jew li jkun attribwit lilu. Kull bidla għandha tiġi nnotifikata lis-Segretarjat fi żmien għaxart (10) ijiem minn meta ssir il-laqgħa

                  (3)

                  Wara dan, il-minuti finali għandhom jitqassmu lill-Membri kollha.

         ARTIKOLU V — L-UFFIĊJALI TAL-KUMITAT PERMANENTI

         Taqsima 1

                  a.

                  L-uffiċjali tal-Kumitat Permanenti għandhom ikunu l-President, l-Ewwel Viċi President, u t-Tieni Viċi President.

                  b.

                  L-uffiċjali tal-Kumitat Permanenti għandhom jiġu eletti f'kull Laqgħa regolari tal-Kumitat Konsultattiv. Dawn għandhom jibqgħu fil-kariga sal-elezzjoni tas-suċċessuri tagħhom.

                  c.

                  Fl-elezzjoni tal-uffiċjali tal-Kumitat Permanenti, il-Kumitat Konsultattiv għandu jqis:

                              (i)

                              ir-rotazzjoni fuq bażi ġeografika wiesgħa kemm jista' jkun;

                              (ii)

                              l-għoti ta' rappreżentanza adegwata kemm lill-Membri li jimportaw il-qoton kif ukoll lil dawk li jesportawh;

                              (iii)

                              il-kapaċità, l-interess, u l-parteċipazzjoni fix-xogħol tal-Kumitat.

                  d.

                  L-uffiċjali għandhom iservu mingħajr kumpens mill-ICAC. L-ispejjeż kollha tal-uffiċjali għandhom jitħallsu mill-ICAC sakemm ma jiġix deċiż mod ieħor mill-Kumitat Permanenti għal kompiti partikolari u speċifiċi li jkunu jinvolvu spejjeż tal-ivjaġġar.

         Taqsima 2 — Il-mandat

      L-uffiċjali tal-Kumitat Permanenti għandhom jiġu eletti għal sena. F'ċirkostanzi eċċezzjonali, dawn jistgħu jerġgħu jiġu eletti għal perjodu addizzjonali. Meta jkun prattiku, l-Ewwel Viċi President jiġi nnominat bħala s-suċċessur tal-President li jkun se jħalli l-kariga u t-Tieni Viċi President jiġi innominat bħala s-suċċessur tal-Ewwel Viċi President.

         Taqsima 3 — Proċeduri Relatati mal-Elezzjonijiet

      Kumitat nominattiv, miftuħ għall-Membri kollha, għandu jitlaqqa' mhux aktar tard minn erba' xhur qabel il-Laqgħa Plenarja. Il-kumitat nominattiv jeleġġi l-President tiegħu stess. Il-kumitat nominattiv għandu jirrapporta lill-Kumitat Permanenti li mbagħad jagħmel ir-rakkomandazzjonijiet xierqa lill-Kumitat Konsultattiv. Id-delegati għall-Kumitat Permanenti li jkunu jirrappreżentaw Membri li jkollhom arretrati ta' aktar minn sena fil-ħlas tal-valutazzjonijiet tal-ICAC fiż-żmien tal-laqgħa tal-kumitat nominattiv ma għandhomx ikunu eliġibbli għan-nomina bħala uffiċjali tal-Kumitat Permanenti.

         Taqsima 4 — Il-President

                  a.

                  Il-President għandu jkun l-uffiċjal ewlieni li jippresjedi u membru ex-officio tas-sottokumitati u l-gruppi ta' ħidma kollha.

                  b.

                  Jekk għal kwalunkwe raġuni l-President ma jkunx jista' jibqa' sat-tmiem tal-mandat tiegħu jew tagħha, l-Ewwel Viċi President għandu jsir il-President ad interim għall-perjodu sakem jiġi elett President ġdid.

         Taqsima 5 — Il-Viċi Presidenti

                  a.

                  L-Ewwel Viċi-President għandu jippresjedi f'laqgħat tal-Kumitat Permanenti fin-nuqqas, jew fuq talba, tal-President.

                  b.

                  It-Tieni Viċi President għandu jippresjedi f'laqgħat tal-Kumitat Permanenti fin-nuqqas, jew fuq talba, tal-President u/jew tal-Ewwel Viċi President.

                  c.

                  Jekk għal kwalunkwe raġuni l-Ewwel Viċi President ma jkunx jista' jibqa' sat-tmiem tal-mandat tiegħu jew tagħha, jew jekk il-pożizzjoni tiegħu/tagħha tiġi vakanti minħabba li jkun sar President ad interim skont it-Taqsima 4b ta' dan l-Artikolu, it-Tieni Viċi President għandu awtomatikament isir l-Ewwel Viċi President ad interim għall-perjodu sakemm jiġi elett Viċi President ġdid.

         ARTIKOLU VI — SOTTOKUMITATI TAL-KUMITAT PERMANENTI

         Taqsima 1 — Il-Kumitat Permanenti

      Il-Kumitat Permanenti jista' jistabbilixxi sottokumitati jew gruppi ta' ħidma, jippreskrivi t-termini ta' referenza tagħhom, u jtemmhom jew jirrilaxxahom.

         Taqsima 2 — Sottokumitati

      Is-sħubija fi kwalunkwe sottokumitat jew grupp ta' ħidma għandha tkun miftuħa għal kull Membru tal-Kumitat Permanenti.

         Taqsima 3 — Kompetenza, Dmirijiet u Responsabbiltajiet tas-Sottokumitati

                  a.

                  Kull sottokumitat:

                              (1)

                              Għandu jkun responsabbli quddiem il-Kumitat Permanenti għax-xogħol assenjat lilu mill-Kumitat Konsultattiv jew mill-Kumitat Permanenti.

                              (2)

                              Jista' jiġbed l-attenzjoni tal-Kumitat Permanenti lejn kwalunkwe kwistjoni fil-kompetenza tiegħu.

                              (3)

                              Għandu jeleġġi l-President u l-Viċi President tiegħu stess. Jekk, għal kwalunkwe raġuni, il-President ta' kwalunkwe sottokumitat ma jkunx kapaċi jkompli f'din il-kariga, il-Viċi President ta' dak is-sottokumitat għandu jsir il-president u s-sottokumitat għandu jeleġġi Viċi President ġdid.

                              (4)

                              Jista' jippreskrivi r-regoli ta' proċedura, formali jew informali, tiegħu stess.

         ARTIKOLU VII — IS-SEGRETARJAT

         Taqsima 1

      Is-Segretarjat għandu jitmexxa minn Direttur Eżekuttiv li għandu jkun impjegat imħallas full-time u għandu jibqa' fil-kariga matul il-perjodu tal-kuntratt tal-impjieg tiegħu.

                  a.

                  Għandha tkun kundizzjoni tal-impjieg tiegħu/tagħha li ma għandu jkollu l-ebda interess finanzjarju sostanzjali li jippreġudika t-tmexxija tal-affarijiet tal-ICAC u li ma għandux ifittex jew jirċievi struzzjonijiet minn kwalunkwe awtorità ħlief l-ICAC.

                  b.

                  Id-Direttur Eżekuttiv għandu jirċievi trattament ugwali bħall-membri l-oħra tas-Segretarjat fil-kwistjonijiet kollha, ħlief għad-determinazzjoni u l-implimentazzjoni ta' aġġustamenti għall-għoli tal-ħajja fis-salarji u l-kontribuzzjonijiet għall-benefiċċji tal-irtirar li fil-każ tad-Direttur Eżekuttiv se jkunu ddeterminati mis-sistema tan-NU.

                  c.

                  Id-Direttur Eżekuttiv

                              (1)

                              Għandu jkun:

                                          (a)

                                          it-Teżorier tal-ICAC, iżda mingħajr obbligazzjoni finanzjarja personali fit-twettiq normali ta' dawn id-dmirijiet;

                                          (b)

                                          is-Segretarju Ġenerali tal-Kumitat Konsultattiv;

                                          (c)

                                          is-Segretarju tal-Kumitat Permanenti u l-korpi subordinati tiegħu, sakemm ma jiddelegax ir-responsabbiltajiet tiegħu lil membru tal-persunal tiegħu;

                                          (d)

                                          il-Kustodju tar-rekords kollha tal-ICAC;

                                          (e)

                                          Responsabbli mill-persunal tas-Segretarjat.

                              (2)

                              Għandu jkollu:

                                          (a)

                                          Ir-responsabbiltà sħiħa għall-programm ta' ħidma assenjat lis-Segretarjat;

                                          (b)

                                          Ir-responsabbiltà għat-tħejjija ta' aġenda; skedi tal-ħinijiet: dokumenti tekniċi; proċeduri, notifiki u minuti ta' laqgħat;

                                          (c)

                                          Ir-responsabbiltà għal kwistjonijiet ta' protokoll u għall-komunikazzjoni ma' Membri, korpi internazzjonali oħra, u ma' korpi nazzjonali interessati fix-xogħol tal-ICAC.

                              (3)

                              Għandu:

                                          (a)

                                          Jirrappreżenta lill-Kumitat Permanenti f'arranġamenti mal-Membri ospitanti għal laqgħat tal-Kumitat Konsultattiv.

                                          (b)

                                          Jassenja assistenza teknika lil kumitati f'laqgħat tal-Kumitat Konsultattiv b'konsultazzjoni mal-gvernijiet ospitanti.

                                          (c)

                                          Iħejji baġit annwali ddettaljat għall-kunsiderazzjoni tal-Kumitat Permanenti li għandu jinkludi l-intestaturi li ġejjin: is-salarji; il-kontribuzzjonijiet tal-pensjoni; il-vjaġġi u s-sussistenza; l-apparat tal-uffiċċju; it-tagħmir tal-uffiċċju, il-kera u r-rati, u jipprovdi indikazzjoni tar-riżorsi tal-persunal li għandhom ikunu ddedikati għall-amministrazzjoni, l-attivitajiet tekniċi u attivitajiet oħrajn.

                                          (d)

                                          Iħejji għall-kunsiderazzjoni tal-Kumitat Permanenti skala proposta ta' valutazzjonijiet.

                                          (e)

                                          Jipprovdi, fuq bażi ta' kull tliet xhur, dettalji tan-nefqa sa dakinhar imqabbla mal-baġit approvat.

                              (4)

                              Għandu jkun responsabbli għal dmirijiet jew responsabbiltajiet oħra kif jiġu assenjati lilu/lilha minn żmien għall-ieħor mill-Kumitat Konsultattiv jew mill-Kumitat Permanenti.

         Taqsima 2

      Għandha tkun ir-responsabbiltà tas-Segretarjat:

                  a.

                  Li jitlob mingħand il-Membri t-tagħrif dettaljat fl-Artikolu IX kif ukoll dak it-tagħrif speċjali li jista' jkun mitlub mill-Kumitat Konsultattiv jew mill-Kumitat Permanenti.

                  b.

                  Li jiżviluppa u jżomm arranġamenti għall-iskambju ta' tagħrif relatat max-xogħol tal-ICAC ma' gvernijiet mhux membri, organizzazzjonijiet internazzjonali oħrajn, u korpi privati.

                  c.

                  Li jħejji, jippubblika u jqassam Bulettin Statistiku ta' Kull Tliet Xhur [il-frekwenza ta' din il-pubblikazzjoni nbidlet għal darbtejn fis-sena bl-azzjoni tat-43 Laqgħa Plenarja], Rieżami kull Xahar tas-Sitwazzjoni Dinjija [il-frekwenza ta' din il-pubblikazzjoni nbidlet għal kull xahrejn b'azzjoni tat-43 Laqgħa Plenarja], u Sqarrija għall-Istampa bbażata fuq dan, skont ir-regoli preskritti mill-Kumitat Konsultattiv jew mill-Kumitat Permanenti.

                  d.

                  Li jħejji rapporti u analiżi oħrajn ta' dan it-tip kif ikun meħtieġ mill-Kumitat Konsultattiv, il-Kumitat Permanenti, is-sottokumitati, jew gruppi ta' ħidma stabbiliti skont l-Artikolu VI, Taqsima 1.

                  e.

                  Li jinnotifika lill-Membri dwar laqgħat tal-Kumitat Konsultattiv, il-Kumitat Permanenti, u s-sottokumitati. Id-Direttur Eżekuttiv għandu jiddeċiedi lil min jinnotifika dwar laqgħat oħrajn.

         Taqsima 3

                  a.

                  L-istqarrijiet għall-istampa jew dokumenti oħrajn bl-għan li jesprimu l-fehmiet jew l-opinjonijiet tal-ICAC jistgħu jinħarġu biss bl-approvazzjoni tal-Kumitat Konsultattiv jew tal-Kumitat Permanenti, kif xieraq.

                  b.

                  Id-dikjarazzjonijiet jew l-artikli ppubblikati mis-Segretarjat fuq l-inizjattiva tiegħu stess għandu jkollhom dikjarazzjoni ta' ċaħda ta' kull responsabbiltà min-naħa tal-ICAC.

         Taqsima 4

      Għandha tkun ir-responsabbiltà tal-Membri li jinnominaw aġenzija tal-koordinazzjoni li għandha sservi bħala l-punt ta' kuntatt ewlieni mas-Segretarjat.

         ARTIKOLU VIII — PROĊEDURI FISKALI

         Taqsima 1

      Is-sena finanzjarja tal-ICAC għandha tibda fl-1 ta' Lulju.

         Taqsima 2

      Għal kull sena finanzjarja għandhom jiġu sottomessi baġit ta' nefqa u skala ta' valutazzjonijiet tal-Membri mid-Direttur Eżekuttiv lill-Kumitat Permanenti, li għandu jkun intitolat li jemendahom kollha jew li jemenda parti minnhom u li l-azzjoni tiegħu fuqhom għandha tkun finali sakemm ma tiġix mibdula mill-Kumitat Konsultattiv.

         Taqsima 3 — Kontabbiltà

                  a.

                  In-nefqiet għandhom jiġu debitati mill-kontijiet tas-sena finanzjarja li fiha jsiru attwalment il-pagamenti.

                  b.

                  L-irċevuti għandhom jiġu kkreditati fil-kontijiet tas-sena finanzjarja li fiha l-fondi jiġu attwalment irċevuti.

                  c.

                  Is-Segretarjat għandu jħejji u jissottometti lill-Kumitat Permanenti dikjarazzjonijiet ta' kull tliet xhur tal-pożizzjoni finanzjarja attwali tal-ICAC sa mit-30 ta' Settembru, il-31 ta' Diċembru, il-31 ta' Marzu u t-30 ta' Ġunju.

         Taqsima 4 — Awditjar

                  a.

                  Il-Kumitat Permanenti għandu jżomm awditur ta' reputazzjoni rikonoxxuta u jara li l-kontijiet tal-ICAC jiġu awditjati mill-inqas darba fis-sena.

                  b.

                  Ma' kull bidla fil-kariga tad-Direttur Eżekuttiv, il-Kumitat Permanenti jista' jordna li jsir awditjar speċjali.

                  c.

                  Ir-rapport ta' kull awditur għandu jiġi sottomess lill-Kumitat Permanenti u lill-Aġenziji ta' Koordinazzjoni għall-approvazzjoni fil-laqgħa li jmiss tal-Kumitat Permanenti wara li s-Segretarjat jirċievi r-rapport.

         Taqsima 5 — Fondi

                  a.

                  Sakemm ma jingħatawx struzzjonijiet mod ieħor mill-Kumitat Permanenti, il-fondi kollha rċevuti mill-ICAC għandhom imorru f'Fond ta' Ħidma. Il-Kumitat Permanenti minn żmien għall-ieħor għandu jiddetermina ammont limitu ta' dollari għaċ-ċekkijiet miktuba fuq il-Fond ta' Ħidma mis-Segretarjat, li għalih jew għal ammont ogħla minnu tkun meħtieġa approvazzjoni bil-miktub mill-President tal-Kumitat Permanenti. L-ebda individwu, inkluż id-Direttur Eżekuttiv, ma jista' jiffirma ċekk miktub fuq kwalunkwe kont tal-Kumitat għalih jew għaliha stess.

                  b.

                  Huwa awtorizzat Fond ta' Riżerva fl-ammont li għandu jiġi stabbilit minn żmien għall-ieħor mill-Kumitat Permanenti. It-teħid ta' ammonti mill-Fond ta' Riżerva jista' jkun awtorizzat mill-Kumitat Permanenti, iżda biss meta l-flejjes disponibbli fil-Fond ta' Ħidma ma jkunux biżżejjed biex ikopru impenji jew obbligazzjonijiet tal-ICAC. Kull teħid ta' flus mill-Fond ta' Riżerva jrid ikun awtorizzat għal ammont u żmien speċifiku.

         Taqsima 6 — Investiment

      Il-fondi li jkunu jeċċedu r-rekwiżiti attwali jistgħu jiġu investiti f'titoli ta' sigurtà ewlenin li jġibu d-dħul f'dollari għal żmien qasir jew jistgħu jiġu ddepożitati f'kontijiet li jħallu l-interessi assigurati federalment, kif ordnat mill-Kumitat Permanenti.

         Taqsima 7 — Disponiment tal-Assi

                  a.

                  L-għamara u t-tagħmir tal-uffiċċju li ma jkunux għadhom meħtieġa mill-ICAC jistgħu jitneħħew skont il-proċeduri approvati mill-Kumitat Permanenti.

                  b.

                  Jekk fi kwalunkwe ħin, ix-xoljiment tal-ICAC ikun jidher imminenti, il-Kumitat Permanenti għandu jiddeċiedi kif l-aħjar jissodisfa l-obbligazzjonijiet finanzjarji pendenti tal-ICAC u jiddisponi mill-assi kollha li jkun fadal.

                  c.

                  Kull assi li jibqa', wara li jkunu ġew issodisfati l-obbligazzjonijiet finanzjarji kollha, għandhom jiġu proratati lill-Membri li l-valutazzjonijiet tagħhom ikunu tħallsu kollha proporzjonalment mal-ammont attwalment ikkontribwit minn kull wieħed minnhom matul is-sena finanzjarja attwali u t-tliet snin finanzjarji preċedenti.

         Taqsima 8 — Pjan tal-Irtirar

                  a.

                  Il-Kumitat Permanenti huwa awtorizzat biex jistabbilixxi pjan ta' rtirar għall-membri full-time tas-Segretarjat.

                  b.

                  Jekk jiġi stabbilit pjan bħal dan,

                              (1)

                              L-ICAC għandu jagħti kontribuzzjonijiet annwali lill-pjan mill-inqas ugwali għal, iżda mhux aktar mid-doppju tal-kontribuzzjonijiet annwali tal-impjegati parteċipanti.

                              (2)

                              Il-pjan jista' jiġi mibdul jew ma jitkompliex mill-Kumitat Permanenti. Fil-każ li l-pjan ma jitkompliex jew fil-każ tax-xoljiment tal-ICAC, kull impjegat parteċipant għandu jirċievi rifużjoni, kemm tal-kontribuzzjonijiet tal-impjegati kif ukoll tal-kontribuzzjonijiet tal-ICAC f'isem l-impjegati bl-imgħax li jkun akkumula fuqhom.

         ARTIKOLU IX — L-GĦOTI TA' INFORMAZZJONI

         Taqsima 1

      Il-Membri, permezz tal-aġenziji ta' koordinazzjoni tagħhom, għandhom jipprovdu dik l-informazzjoni disponibbli li tista' tkun meħtieġa sabiex jitwettaq il-programm ta' ħidma. Informazzjoni ta' dan it-tip għandha tintbagħat direttament lis-Segretarjat bl-aktar mezz effiċjenti malli ssir disponibbli.

         Taqsima 2

      L-informazzjoni li ġejja għandha tingħata kull xahar sakemm ma jiġix indikat mod ieħor, iżda d-dejta dwar regolamenti għandha tintbagħat biss meta ssir bidla jew meta mitlub speċifikament mis-Segretarjat.

                  a.

                  Il-kwantitajiet ta' lent tal-qoton f'unitajiet lokali, li jinkludu, fejn possibbli, tqassim skont it-tulijiet medji bażiċi tal-fibri li ġejjin: inqas minn 3/4″, 3/4″ sa 1-3/8″, 1-3/8″ u aktar, jew l-ekwivalenti metriċi tagħhom.

                              (1)

                              Il-ħażniet klassifikati skont il-pajjiż fejn ikunu tkabbru, fl-aħħar ta' kull xahar:

                                          (a)

                                          fi mtieħen u stabbilimenti oħrajn ta' konsum,

                                          (b)

                                          fi mħażen pubbliċi u privati, fi tranżitu, u fi kwalunkwe post ieħor.

                              (2)

                              Magni għall-ħalġ tal-qoton (jew magni tal-ippressar),

                              (3)

                              L-importazzjonijiet, klassifikati skont il-pajjiż fejn ikunu tkabbru, jew, jekk ma jkunx disponibbli, skont il-pajjiż tal-oriġini,

                              (4)

                              Il-konsum, klassifikat skont il-pajjiż tat-tkabbir, meta jkun possibbli:

                                          (a)

                                          fi mtieħen li jduru u fabbriki oħrajn,

                                          (b)

                                          fid-djar (stima annwali).

                              (5)

                              Maħruq jew meqrud b'mod ieħor (stima annwali),

                              (6)

                              Esportazzjonijiet, klassifikati skont il-pajjiż ta' destinazzjoni, u fejn possibbli skont il-varjetà,

                              (7)

                              Esportazzjonijiet mill-ġdid, klassifikati skont il-pajjiż ta' destinazzjoni.

                  b.

                  L-indikazzjonijiet tal-produzzjoni antiċipata bħaż-żona tal-qoton li għandha tiġi mħawla, il-bejgħ tal-fertilizzanti, id-distribuzzjoni taż-żerriegħa għaż-żrigħ, l-intenzjonijiet tal-bdiewa li jiżirgħu l-qoton, il-kontrolli taż-żoni mill-gvernijiet u l-għanijiet.

                  c.

                  Il-previżjonijiet u l-istimi ta' żoni mħawla u maħsuda, ir-rendiment, u l-produzzjoni skont il-varjetajiet, malli jkunu disponibbli, mill-inqas darba fiż-żmien taż-żrigħ u darba meta l-uċuħ tar-raba' jimmaturaw. It-tagħrif dwar l-uċuħ tar-raba' preferibbilment għandu jkun f'termini ta' lent tal-qoton iżda meta tkun disponibbli biss dejta dwar il-qoton tajjeb għaż-żrigħ, għandha tingħata xi indikazzjoni tal-produzzjoni tal-lent.

                  d.

                  Statistika għal kull xahar, għal kull tliet xhur u għal kull sena, liema waħda tkun l-aktar konvenjenti, dwar il-produzzjoni, l-importazzjonijiet skont il-pajjiż tal-oriġini u l-esportazzjonijiet skont il-pajjiż ta' destinazzjoni, preferebbilment f'unitajiet ta' kwantità, ta' ħajt tal-qoton u drappijiet.

                  e.

                  L-aġenziji ta' koordinazzjoni huma mitluba li jirrapportaw immedjatament, esklussivament mir-rapport regolari ta' kull xahar, il-bidliet kollha fir-regolamenti tal-Membri li jaffettwaw il-qoton.

         Taqsima 3

      Il-Membri għandhom jikkooperaw mas-Segretarjat fil-forniment ta' informazzjoni disponibbli fejn ikun meħtieġ mill-programm ta' ħidma dwar il-produzzjoni, importazzjonijiet, esportazzjonijiet u prezzijiet ta' fibri taċ-ċellulożi u mhux taċ-ċellulożi u drappijiet.

         ARTIKOLU X — LINGWI

         Taqsima 1

      Il-lingwi uffiċjali u ta' ħidma tal-ICAC għandhom ikunu l-Ingliż, il-Franċiż, l-Ispanjol, ir-Russu u l-Għarbi.

         Taqsima 2

      Għal-laqgħat tal-Kumitat Konsultattiv:

                  a.

                  Il-Kumitat Permanenti għandu jiddeċiedi liema faċilitajiet għall-interpretazzjoni għandu jipprovdi l-ICAC. L-ICAC ma għandux iġarrab spejjeż mhux inklużi fil-baġit b'rabta ma' dawn il-faċilitajiet.

                  b.

                  Id-dikjarazzjonijiet formali minn Membri għandhom jiġu sottomessi f'mill-inqas lingwa uffiċjali waħda.

         Taqsima 3

      Għal raġunijiet prattiċi biss, l-Ingliż normalment se jintuża f'laqgħat tal-Kumitat Permanenti u korpi subordinati.

         Taqsima 4

                  a.

                  Dawn li ġejjin għandhom jiġu ppubblikati bl-Ingliż, bil-Franċiż u bl-Ispanjol:

                              —

                              Rekords sommarji ta' diskussjonijiet fil-laqgħat tal-Kumitat Konsultattiv

                              —

                              Rieżami ta' kull Xahar tas-Sitwazzjoni Dinjija tal-Qoton [il-frekwenza ta' din il-pubblikazzjoni nbidlet għal darba kull xahrejn bl-azzjoni tat-43 Laqgħa Plenarja]

                              —

                              Il-minuti tal-Kumitat Permanenti [it-traduzzjoni għall-Franċiż u l-Ispanjol ġiet sospiża bl- azzjoni tat-43 Laqgħa Plenarja]

                  b.

                  Dawn li ġejjin għandhom jiġu ppubblikati fil-lingwi uffiċjali kollha:

                              —

                              Ir-Rieżami Annwali tas-Sitwazzjoni Dinjija tal-Qoton

                              —

                              Ir-Rapport tal-President tal-Kumitat Permanenti

                              —

                              Ir-Rapport tad-Direttur Eżekuttiv

                              —

                              Id-dikjarazzjoni finali tal-Laqgħa Plenarja

                  c.

                  Il-Kumitat Permanenti għandu jiddetermina liema dokumenti oħrajn ta' natura sostantiva għandhom jiġu stampati f'diversi lingwi billi jqis kemm huma utli għall-Membri u l-implikazzjonijiet baġitarji.

         ARTIKOLU XI — VOTAZZJONI

         Taqsima 1

                  a.

                  Fit-teħid tad-deċiżjonijiet tagħhom il-Kumitat Konsultattiv u l-Kumitat Permanenti għandhom ifittxu l-unanimità.

                  b.

                  Fil-każ li ma jkunx jista' jinkiseb kunsens fil-Kumitat Permanenti, il-kwistjoni li tkun qed tiġi kkunsidrata tista' tiġi riferita għall-Kumitat Konsultattiv, sakemm ma jiġix speċifikat f'dawn ir-regolamenti jew f'regolamenti oħrajn tal-ICAC, li l-kwistjoni għandha titpoġġa għall-votazzjoni fil-Kumitat Permanenti. Il-Kumitat Konsultattiv għandu jipproċedi b'kunsens. Fil-każ li ma jinkisibx kunsens fil-Kumitat Konsultattiv, il-kwistjoni għandha titpoġġa għall-votazzjoni fuq talba ta' kwalunkwe Membru, u f'dan il-każ l-adozzjoni ta' kull rakkomandazzjoni jew proposta għandha teħtieġ l-approvazzjoni ta' maġġoranza ta' żewġ terzi tal-Membri preżenti meta ssir il-votazzjoni.

                  c.

                  Kull Stat Membru għandu jkun intitolat għal vot wieħed.

                  d.

                  Astensjoni ma għandhiex tkun meqjusa bħala vot.

                  e.

                  Il-votazzjoni normalment għandha ssir billi l-membri jgħollu jdejhom sakemm il-maġġoranza tal-Membri preżenti u li jkunu se jivvutaw ma jitolbux votazzjoni b'sejħa tal-ismijiet. Għandha ssir votazzjoni permezz ta' vot sigriet meta din tkun mitluba minn kwalunkwe Membru.

         ARTIKOLU XII — KOOPERAZZJONI MA' ORGANIZZAZZJONIJIET OĦRAJN

         Taqsima 1

                  a.

                  L-ICAC għandu jikkoopera ma' organizzazzjonijiet oħrajn, pubbliċi jew privati, nazzjonali jew internazzjonali. Il-Kumitat Permanenti għandu jiddetermina l-organizzazzjonijiet u n-natura u l-limitu ta' din il-kooperazzjoni.

                  b.

                  Dawn l-organizzazzjonijiet, kif ukoll gvernijiet mhux membri u l-pubbliku, jistgħu, bl-approvazzjoni tal-Membru ospitanti, jiġu mistiedna biex jattendu f'sessjonijiet tal-Kumitat Konsultattiv. Il-parteċipazzjoni fil-laqgħat għandha tkun ibbażata fuq dawk it-termini li jista' jippreskrivi l-Kumitat Konsultattiv jew il-Kumitat Permanenti.

         ARTIKOLU XIII — EMENDI

      Dawn ir-Regoli u r-Regolamenti jistgħu jiġu emendati biss mill-Kumitat Konsultattiv sakemm ma jiġux speċifikament riferiti għal emenda lill-Kumitat Permanenti.

         ARTIKOLU XIV — SUPERSESSJONI

      Dawn ir-Regoli u r-Regolamenti adottati fis-16 ta' Ġunju 1972 jissostitwixxu kull att, riżoluzzjoni, jew Regoli u Regolamenti preċedenti li mhumiex konsistenti mad-dispożizzjonijiet tagħhom.

         Indiċi

                  Kumitat Konsultattiv

                  1 -9, 12 13

                  L-aġenda

                  5-6, 8

                  Valutazzjoni

                  2-3, 5, 7-10

                  Baġit

                  2, 5, 8-9, 12

                  President (Il-)

                  3-5, 7, 10, 12

                  Kooperazzjoni

                  5, 13

                  Aġenzija ta' Koordinazzjoni

                  9

                  Direttur Eżekuttiv

                  1-6, 8-10, 12

                  Finanzi

                  4-5

                  Fondi

                  9-10

                  Informazzjoni

                  1-2, 4, 9, 11

                  Lingwi

                  12

                  Sħubija

                  1-4, 7

                  Minuti

                  5-6, 8, 12

                  Laqgħa Plenarja

                  1-4, 7, 9, 12

                  Kworum

                  5

                  Segretarjat

                  4-6, 8-11

                  Segretarju Ġenerali

                  3, 8

                  Il-Kumitat Permanenti

                  1-10, 12-13

                  Kumitat tat-Tmexxija

                  3

                  Viċi President

                  3, 6-7

                  Votazzjoni

                  12-13

                  Programm ta' Ħidma

                  2, 4, 8, 11


title: Deċiżjoni tal-Kunsill 2012/327/PESK tal- 25 ta’ Ġunju 2012 li testendi l-mandat tar-Rappreżentant Speċjali tal-Unjoni Ewropea għar-reġjun tan-Nofsinhar tal-Mediterran

text:
               26.6.2012

               MT

               Il-Ġurnal Uffiċjali tal-Unjoni Ewropea

               L 165/56

         DEĊIŻJONI TAL-KUNSILL 2012/327/PESK
   tal-25 ta’ Ġunju 2012
   li testendi l-mandat tar-Rappreżentant Speċjali tal-Unjoni Ewropea għar-reġjun tan-Nofsinhar tal-Mediterran
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28, l-Artikolu 31(2) u l-Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fit-18 ta’ Lulju 2011, il-Kunsill adotta d-Deċiżjoni 2011/424/PESK (1) li taħtar lis-Sur Bernardino LEÓN bħala r-Rappreżentant Speċjali tal-Unjoni Ewropea (ir-RSUE) għar-reġjun tan-Nofsinhar tal-Mediterran. Il-mandat tar-RSUE ser jiskadi fit-30 ta’ Ġunju 2012.

               (2)

               Il-mandat tar-RSUE għandu jiġi estiż għal perijodu ulterjuri ta’ 12-il xahar.

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Bernardino LEÓN bħala r-RSUE)għar-reġjun tan-Nofsinhar tal-Mediterran huwa b’dan estiż sat-30 ta’ Ġunju 2013. Il-mandat tar-RSUE jista’ jintemm qabel, jekk il-Kunsill jiddeċiedi hekk, fuq rakkomandazzjoni tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtá (RGħ).
   Artikolu 2
   Objettivi ta’ politika
   Il-mandat tar-RSUE għandu jkun ibbażat fuq l-objettivi ta’ politika tal-Unjoni fir-rigward tal-Viċinat tan-Nofsinhar kif stipulati fid-Dikjarazzjonijiet tal-Kunsill Ewropew tal-4 ta’ Frar u l-11 ta’ Marzu 2011, fil-Konklużjonijiet tal-Kunsill Ewropew tal-24-25 ta’ Marzu 2011 u fil-Konklużjonijiet tal-Kunsill tal-21 ta’ Frar u l-20 ta’ Ġunju 2011, u b’kont meħud tal-proposti tar-RGħ u tal-Kummissjoni fil-Komunikazzjonijiet tagħhom tat-8 ta’ Marzu u l-25 ta’ Mejju 2011.
   Dawk l-objettivi jinkludu:

               (a)

               t-tisħiħ tad-djalogu politiku tal-Unjoni, li jikkontribwixxi għas-sħubija u r-relazzjoni usa’ mal-pajjiżi tan-Nofsinhar tal-Mediterran, partikolarment dawk li għaddejin minn riforma politika u transizzjoni għad-demokrazija.

               (b)

               kontribut għar-rispons tal-Unjoni għall-iżviluppi fil-pajjiżi tan-Nofsinhar tal-Mediterran, partikolarment dawk li għaddejin minn riforma politika u transizzjoni għad-demokrazija b’mod partikolari billi jsaħħu d-demokrazija u t-tiswir ta’ istituzzjonijiet, tal-istat tad-dritt, tal-governanza tajba, tar-rispett għad-drittijiet tal-bniedem u għal-libertajiet fundamentali, tal-paċi u ta’ kooperazzjoni reġjonali, anke permezz tal-politika tal-Viċinat Ewropew u tal-Unjoni għall-Mediterran;

               (c)

               it-tisħiħ tal-effikaċja, preżenza u viżibbiltà tal-Unjoni fir-reġjun u fil-fora internazzjonali rilevanti.

               (d)

               l-istabbiliment ta’ koordinazzjoni mill-qrib ma’ msieħba lokali rilevanti u ma’ organizzazzjonijiet internazzjonali u reġjonali bħall-Unjoni Afrikana, il-Kunsill ta’ Kooperazzjoni għall-Istati Għarab tal-Golf, l-Organizzazzjoni tal-Kooperazzjoni Islamika, il-Lega tal-Istati Għarab, l-Unjoni tal-Magreb Għarbi, istituzzjonijiet finanzjarji internazzjonali rilevanti, in-Nazzjonijiet Uniti u s-settur privat.

         Artikolu 3
   Mandat
   Sabiex jinkisbu l-objettivi ta’ politika, il-mandat tar-RSUE għandu jkun li:

               (a)

               isaħħaħ ir-rwol politiku ġenerali tal-Unjoni fir-rigward tal-pajjiżi tan-Nofsinhar tal-Mediterran partikolarment dawk li għaddejin minn riforma politika u transizzjoni għad-demokrazija, b’mod partikolari billi jsaħħaħ id-djalogu mal-gvernijiet u l-organizzazzjonijiet internazzjonali kif ukoll mas-soċjetà ċivili u interlokuturi rilevanti oħrajn, u jippromwovi l-għarfien fost l-imsieħba fl-approċċ tal-Unjoni;

               (b)

               iżomm kuntatt mill-qrib mal-partijiet kollha involuti fil-proċess ta’ trasformazzjoni demokratika fir-reġjun, jippromwovi l-istabbilizzazzjoni u r-rikonċiljazzjoni b’rispett sħiħ tal-appartenenzi lokali u jikkontribwixxi għall-maniġġar u l-prevenzjoni ta’ kriżijiet;

               (c)

               jikkontribwixxi għal koerenza, konsistenza u koordinazzjoni aħjar tal-linji ta’ politika u l-azzjonijiet tal-Unjoni u tal-Istati Membri fir-rigward tar-reġjun;

               (d)

               jikkontribwixxi għall-promozzjoni tal-koordinazzjoni ma’ msieħba u organizzazzjonijiet internazzjonali u għas-sostenn tal-kooperazzjoni reġjonali. Jgħin lir-RGħ, b’koordinazzjoni mal-Kummissjoni u mill-Istati Membri, b’kontribut fil-ħidma tat-Task Force u laqgħat ta’ segwitu għar-reġjun tan-Nofsinhar tal-Mediterran;

               (e)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem fir-reġjun, anke tal-Linji Gwida tal-UE dwar id-drittijiet tal-bniedem, partikolarment tal-Linji Gwida tal-UE dwar it-Tfal u l-Konflitt Armat, kif ukoll dwar il-vjolenza kontra n-nisa u tfajliet u fil-ġlieda kontra kull forma ta’ diskriminazzjoni kontrihom, u għall-politika tal-Unjoni dwar in-Nisa, il-Paċi u s-Sigurtà, anke bil-monitoraġġ u r-rappurtar dwar żviluppi, u bit-tfassil ta’ rakkomandazzjonijiet f’dan ir-rigward.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (KPS) għandu jżomm kollegament privileġġat mar-RSUE u għandu jkun il-punt ta’ kuntatt primarju tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f’koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti relevanti tiegħu.
   Artikolu 5
   Finanzjament
   1.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta’ Lulju 2012 sat-30 ta’ Ġunju 2013 għandu jkun ta’ EUR 945 000.
   2.   In-nefqa għandha tiġi amministrata f’konformità mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun l-oġġett ta’ kuntratt bejn ir-RSUE u l-Kummissjoni. Ir-RSUE għandu jkun responsabbli lejn il-Kummissjoni Ewropea għal kull infiq.
   Artikolu 6
   Struttura u kompożizzjoni tal-grupp
   1.   Fil-limiti tal-mandat u l-mezzi finanzjarji korrispondenti li jsiru disponibbli, ir-RSUE għandu jkun responsabbli għat-twaqqif ta’ skwadra. L-iskwadra għandha tinkludi konsulenza esperta dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tal-iskwadra.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta’ persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru kkonċernat, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal issekondat kollu għandu jibqa’ taħt l-awtorità amministrattiva tal-Istat Membru, tal-istituzzjoni tal-Unjoni li tibagħtu jew tas-SEAE, u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tar-RSUE
   Il-privileġġi, immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u tal-membri tal-persunal tar-RSUE għandhom jiġu miftehmin mal-parti jew partijiet ospitanti, skont il-każ. L-Istati Membri u l-Kummissjoni għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta’ informazzjoni klassifikata tal-UE
   Ir-RSUE u l-membri tal-iskwadra tar-RSUE għandhom jirrispettaw il-prinċipji ta’ sigurtà u l-istandards minimi stabbiliti mid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   F’konformità mal-politika tal-Unjoni dwar is-sigurtà tal-persunal skjerat barra mill-Unjoni f’kapaċità operattiva taħt it-Titolu V tat-Trattat, ir-RSUE għandu jieħu l-miżuri prattikabbli raġonevoli kollha, f’konformità mal-mandat u abbażi tas-sitwazzjoni ta’ sigurtà fiż-żona ġeografika ta’ responsabbiltà, għas-sigurtà tal-persunal kollu taħt l-awtorità diretta tar-RSUE, partikolarment billi:

               (a)

               jiġi stabbilit pjan ta’ sigurtà li jkun speċifiku għall-missjoni bbażat fuq gwida mis-SEAE, li jipprevedi miżuri ta’ sigurtà fiżiċi, organizzattivi u proċedurali speċifiċi għall-missjoni, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni, u l-immaniġġar ta’ inċidenti ta’ sigurtà, u li jipprevedi pjan ta’ kontinġenza u pjan ta’ evakwazzjoni tal-missjoni;

               (b)

               jiġi żgurat li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif meħtieġ mill-kondizzjonijiet fiż-żona tal-missjoni;

               (c)

               jiġi żgurat li l-membri kollha tal-iskwadra tar-RSUE li jkunu ser jiġu skjerati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni mis-SEAE;

               (d)

               jiġi żgurat li jiġu implimentati r-rakkomandazzjonijiet miftehmin kollha, magħmula wara valutazzjonijiet regolari ta’ sigurtà, u li l-Kunsill, ir-RGħ u l-Kummissjoni jingħatawlhom rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tan-nofs it-terminu u tar-rapport dwar l-implimentazzjoni tal-mandat.

         Artikolu 11
   Rappurtaġġ
   Ir-RSUE għandu jipprovdi regolarment lill-KPS u lir-RGħ rapporti orali u bil-miktub. Ir-RSUE għandu jippreżenta wkoll rapport lill-gruppi ta’ ħidma tal-Kunsill kif meħtieġ. Għandhom jiġu ċċirkolati rapporti regolari bil-miktub permezz tan-network COREU. Fuq ir-rakkomandazzjoni tal-KPS jew tar-RGħ, ir-RSUE jista’ jipprovdi rapporti lill-Kunsill għall-Affarijiet Barranin. F’konformità mal-Artikolu 36 tat-Trattat, ir-RSUE jista’ jkun involut f’infurmar lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effettività tal-azzjoni tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjonijiet kollha tal-Istati Membri ikunu użati b’mod koerenti biex jinkisbu l-objettivi ta’ politika tal-Unjoni. Ir-RSUE għandu jaħdem f’koordinazzjoni sħiħa mal-Istati Membri u mal-Kummissjoni, kif ukoll ma’ Rappreżentanti Speċjali oħrajn tal-Unjoni Ewropea li jkunu attivi fir-reġjun, inkluż ir-RSUE għall-Proċess ta’ Paċi fil-Lvant Nofsani, skont il-każ. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet ta’ Missjonijiet tal-Istati Membri, li għandhom jagħmlu kull sforz sabiex jassistu lir-RSUE fl-implimentazzjoni tal-mandat. Ir-RSUE għandu jżomm kollegament wkoll ma’ atturi oħrajn, kemm internazzjonali kif ukoll reġjonali, fuq il-post.
   Artikolu 13
   Analiżi
   L-implimentazzjoni ta’ din id-Deċiżjoni u l-konsistenza tagħha ma’ kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport ta’ progress sal-aħħar ta’ Diċembru 2012, u rapport komprensiv dwar l-implementazzjoni tal-mandat meta dan jintemm.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, il-25 ta’ Ġunju 2012.

            Għall-Kunsill

            Il-President

         C. ASHTON

      (1)  ĠU L 188, 19.7.2011, p. 24.

      (2)  ĠU L 141, 27.5.2011, p. 17.


title: 2007/473/KE: Deċiżjoni tal-Kunsill tal- 25 ta’ Ġunju 2007 dwar id-deklassifika ta’ ċerti partijiet mill-Manwal SIRENE adottat mill-Kumitat Eżekuttiv stabbilit mill-Konvenzjoni li timplimenta l-Ftehim ta’ Schengen ta’ l- 14 ta’ Ġunju 1985

text:
               7.7.2007

               MT

               Il-Ġurnal Uffiċjali ta’ l-Unjoni Ewropea

               L 179/52

         DEĊIŻJONI TAL-KUNSILL
   tal-25 ta’ Ġunju 2007
   dwar id-deklassifika ta’ ċerti partijiet mill-Manwal SIRENE adottat mill-Kumitat Eżekuttiv stabbilit mill-Konvenzjoni li timplimenta l-Ftehim ta’ Schengen ta’ l-14 ta’ Ġunju 1985
   (2007/473/KE)
   IL-KUNSILL TA’ L-UNJONI EWROPEA:
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 207(3) tiegħu,
   Billi,

               (1)

               Bid-Deċiżjoni 2003/19/KE ta’ l-14 ta’ Ottubru 2002 dwar id-deklassifika ta’ ċerti partijiet mill-Manwal SIRENE adottat mill-Kumitat Eżekuttiv stabbilit mill-Konvenzjoni li timplimenta l-Ftehim ta’ Schengen ta’ l-14 ta’ Ġunju 1985 (1) il-Kunsill iddeklassifika ċerti partijiet tal-Manwal SIRENE, u ddegrada t-Taqsima 2.3 tal-Manwal SIRENE kif ukoll l-Annessi 1, 2, 3, 4, 5 u 6 għal ‘Restreint UE’.

               (2)

               L-aħħar verżjoni tal-Manwal SIRENE, hekk kif jinsab fid-Deċiżjoni tal-Kummissjoni 2006/757/KE (2) u fid-Deċiżjoni tal-Kummissjoni 2006/758/KE (3) dwar l-emendar tal-Manwal SIRENE ma fihiex dispożizzjoni ekwivalenti għat-Taqsima 2.3 hekk kif kienet meta saret l-adozzjoni tad-Deċiżjoni 2003/19/KE.

               (3)

               Il-Kunsill issa jqis li hu adegwat li jiġu deklassifikati partijiet oħrajn mill-Manwal SIRENE.

               (4)

               Il-klassifikazzjoni ta’ l-Annessi 1, 3, 4 u 6 għandha tibqa’ “Restreint UE”,

         IDDEĊIEDA KIF ĠEJ:
   Artikolu 1
   L-Annessi 2 u 5 tal-Manwal SIRENE għandhom ikunu deklassifikati.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
   Artikolu 3
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmul fil-Lussemburgu, 25 ta’ Ġunju 2007.

            Għall-Kunsill

            Il-President

         A. SCHAVAN

      (1)  ĠU L 8, 14.1.2003, p. 34.

      (2)  ĠU L 317, 16.11.2006, p. 1.

      (3)  ĠU L 317, 16.11.2006, p. 41.


title: Deċiżjoni tal-Kunsill 2012/168/PESK tat- 23 ta’ Marzu 2012 li temenda d-Deċiżjoni 2011/235/PESK dwar miżuri restrittivi diretti kontra ċerti persuni, entitajiet u korpi fil-kuntest tas-sitwazzjoni fl-Iran

text:
               24.3.2012

               MT

               Il-Ġurnal Uffiċjali tal-Unjoni Ewropea

               L 87/85

         DEĊIŻJONI TAL-KUNSILL 2012/168/PESK
   tat-23 ta’ Marzu 2012
   li temenda d-Deċiżjoni 2011/235/PESK dwar miżuri restrittivi diretti kontra ċerti persuni, entitajiet u korpi fil-kuntest tas-sitwazzjoni fl-Iran
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fit-12 ta' April 2011, il-Kunsill adotta d-Deċiżjoni 2011/235/PESK (1).

               (2)

               Abbażi ta' rieżami tad-Deċiżjoni 2011/235/PESK, il-miżuri restrittivi għandhom jiġġeddu sat-13 ta' April 2013.

               (3)

               Barra minn hekk, fid-dawl tal-gravità tas-sitwazzjoni tad-drittijiet tal-bniedem fl-Iran, aktar persuni għandhom jiġu inklużi fil-lista ta' persuni u entitajiet soġġetti għall-miżuri restrittivi li jinsabu fl-Anness għad-Deċiżjoni 2011/235/PESK.

               (4)

               F'dan il-kuntest, għandu jiġi nnutat li, f'konformità mal-premessa (4) tad-Deċiżjoni 2011/235/PESK, il-persuni fil-mira tal-miżuri restrittivi jistgħu jinkludu wkoll membri tar-Revolutionary Guard Corps Iranjan (IRGC), il-Basij u l-Ansar-e Hezbollah.

               (5)

               B'żieda, il-bejgħ, il-forniment, it-trasferiment jew l-esportazzjoni ta' tagħmir jew software intenzjonat primarjament biex jintuża mir-reġim Iranjan fil-monitoraġġ jew l-interċettazzjoni tal-Internet u tal-komunikazzjoni bit-telefon fuq networks mobbli jew fissi fl-Iran għandhom jiġu pprojbiti.

               (6)

               Barra minn hekk, b'konsiderazzjoni tal-objettivi tagħha, il-projbizzjoni fuq il-forniment, il-bejgħ jew it-trasferiment ta' tagħmir li jista' jintuża għar-repressjoni interna għandhom jiġu inklużi fid-Deċiżjoni 2011/235/PESK. Fl-istess waqt, id-Deċiżjoni 2010/413/PESK tas-26 ta' Lulju 2010 dwar miżuri restrittivi diretti kontra l-Iran (2) għandha tiġi emendata sabiex ma tinkludix aktar dik il-projbizzjoni.

               (7)

               Id-Deċiżjoni 2011/235/PESK għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2011/235/PESK hija b'dan emendata kif ġej:

               (1)

               Jiddaħħlu l-Artikoli li ġejjin:
               “Artikolu 2a
               Il-bejgħ, il-forniment, it-trasferiment jew l-esportazzjoni ta' tagħmir jew software intenzjonati primarjament biex jintuża fil-monitoraġġ jew l-interċettazzjoni mir-Reġim Iranjan, jew għan-nom tiegħu, tal-Internet u tal-komunikazzjoni bit-telefon fuq networks mobbli jew fissi fl-Iran u l-provvediment ta' assistenza għall-installazzjoni, it-tħaddim jew l-aġġornament ta' tali tagħmir jew software għandhom jiġu pprojbiti.
               L-Unjoni għandha tieħu l-miżuri meħtieġa sabiex tiddetermina l-elementi rilevanti li għandhom ikunu koperti b’dan l-Artikolu.
               Artikolu 2b
               1.   Il-bejgħ, il-forniment, it-trasferiment jew l-esportazzjoni ta' tagħmir li jista' jintuża għar-ripressjoni interna lill-Iran minn ċittadini ta' Stati Membri jew mit-territorji tal-Istati Membri jew bl-użu tal-bastimenti jew tal-ajruplani li jtajru l-bandiera tagħhom, għandhom ikunu pprojbiti, kemm jekk joriġinaw u kif ukoll jekk ma joriġinawx fit-territorji tagħhom.
               2.   Huwa wkoll ipprojbit:

                           (a)

                           il-forniment, dirett jew indirett, ta’ assistenza teknika, servizzi ta’ senserija jew servizzi oħra relatati mal-oġġetti msemmija fil-paragrafu 1 jew relatati mal-forniment, il-manifattura, il-manutenzjoni u l-użu ta’ tali oġġetti, lil kwalunkwe persuna fiżika jew ġuridika, entità jew korp fi, jew għall-użu, fl-Iran.

                           (b)

                           il-forniment, dirett jew indirett, ta’ finanzjament jew assistenza finanzjarja, relatata mal-oġġetti msemmija fil-paragrafu 1, inklużi b’mod partikolari għotjiet, self u assigurazzjoni ta’ kreditu għall-esportazzjoni, għal kwalunkwe bejgħ, provvista, trasferiment jew esportazzjoni ta’ tali oġġetti, jew għall-forniment ta’ assistenza teknika relatata, servizzi ta' senserija jew servizzi oħra lil kwalunkwe persuna fiżika jew ġuridika, entità jew korp fi, jew għall-użu, fl-Iran.".

               (2)

               Jiddaħħal l-Artikolu li ġej:
               "Artikolu 4a
               Il-parteċipazzjoni, konxjament u bi ħsieb, f’attivitajiet li għandhom l-għan jew l-effett li jevitaw il-miżuri mesmmija fl-Artikoli 2a u 2b għandha tiġi pprojbita.”.

               (3)

               L-Artikolu 6 jinbidel b'dan li ġej:
               “Artikolu 6
               1.   Din id-Deċiżjoni għandha tidħol fis-seħħ fil-jum tal-adozzjoni tagħha.
               2.   Din id-Deċiżjoni għandha tapplika sat-13 ta' April 2013. Hija għandha tinżamm taħt rieżami kostanti. Għandha tiġġedded, jew tiġi emendata kif adatt, jekk il-Kunsill iqis li l-objettivi tagħha ma ntlaħqux.”

         Artikolu 2
   Il-persuni elenkati fl-Anness għal din id-Deċiżjoni għandhom jinżdiedu mal-lista li tinsab fl-Anness għad-Deċiżjoni 2011/235/PESK.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-23 ta’ Marzu 2012.

            Għall-Kunsill

            Il-President

         C. ASHTON

      (1)  ĠU L 100, 14.4.2011, p. 51.

      (2)  ĠU L 195, 27.7.2010, p. 39.

      ANNESS

         Lista ta' persuni msemmija fl-Artikolu 2

                  Isem

                  Informazzjoni identifikattiva

                  Raġunijiet

                  Data tal-elenkar

                  1.

                  ZARGHAMI Ezzatollah

                  Bħala Kap tal-Islamic Republic of Iran Broadcasting (IRIB), huwa responsabbli mid-deċiżjonijiet kollha dwar l-ipprogrammar. IRIB xandar konfessjonijiet furzati ta' priġunieri u serje ta' "simulazzjonijiet ta' proċessi" f'Awwissu 2009 u f'Diċembru 2011. Dawn jikkostitwixxu ksur ċar tad-dispożizzjonijiet internazzjonali dwar proċess ġust u d-dritt għal proċess legali.

                  23.3.2012

                  2.

                  TAGHIPOUR Reza

                  Post tat-Twelid: Maragheh (Iran)
                  Data tat-Twelid: 1957

                  Ministru tal-Informazzjoni u l-Komunikazzjoni. Bħala Ministru tal-informazzjoni, huwa wieħed mill-ogħla uffiċjali responsabbli miċ-ċensura u l-kontroll tal-attivitajiet fuq l-internet u anke kwalunkwe tip ta' komunikazzjoni (partikolarment it-telefons ċellulari). Matul l-interrogazzjonijiet ta' priġunieri politiċi, l-interrogaturi jużaw id-data, l-emails u l-komunikazzjonijiet personali tagħhom.
                  F'diversi okkażjonijiet mill-aħħar elezzjoni presidenzjali u matul id-dimostrazzjonijiet fit-toroq, il-linji tat-telefons ċellulari u s-servizzi tal-sms inqatgħu, il-kanali tat-televiżjoni satellitari ġew iġġamjati, l-internet ġie sospiż lokalment jew mill-anqas, tnaqqsitlu r-rapidità tiegħu.

                  23.3.2012

                  3.

                  KAZEMI Toraj

                  Kurunell tal-pulizija tat-teknoloġija u l-komunikazzjoni, dan l-aħħar nieda kampanja ta' reklutaġġ ta' hackers tal-gvern sabiex jikkontrolla aħjar l-informazzjoni fuq l-internet u jkun ta' preġudizzju għal siti elettroniċi "li jagħmlu ħsara".

                  23.3.2012

                  4.

                  LARIJANI Sadeq

                  Post tat-Twelid: Najaf (Iraq)
                  Data tat-Twelid: 1960 jew Awwissu 1961

                  Kap tal-Ġudikatura. Il-Kap tal-Ġudikatura huwa mitlub li jagħti l-kunsens tiegħu għal u jirreġistra kull kastig għal qisas (retribut), hodoud (reat kontra Alla) u ta'zirat (reat kontra l-istat). Dan jinkludi sentenzi li jġibu magħhom il-piena tal-mewt, is-swat u l-amputazzjonijiet. F'dan ir-rigward, hu personalment awtorizza bosta sentenzi ta' piena tal-mewt, bi ksur tal-istandards internazzjonali, inkluż bi tħaġġir (attwalment 16-il persuna qegħdin taħt sentenza ta' tħaġġir), eżekuzzjonijiet bit-tgħalliq, eżekuzzjonijiet ta' minuri, u eżekuzzjonijiet pubbliċi bħal dawk fejn il-priġunieri kienu mgħallqa mill-pontijiet quddiem folol ta' eluf ta' nies. Huwa ppermetta wkoll sentenzi ta' kastigi korporali bħal amputazzjonijiet u t-taqtir tal-aċtu f'għajnejn l-ikkundanati. Minn meta Sadeq Larijani ħa l-kariga, l-arresti arbitrarji ta' priġunieri politiċi, difensuri tad-drittijiet tal-bniedem u l-minoranzi żdiedu konsiderevolment. L-eżekuzzjonijiet żdiedu ferm mill-2009. Sadeq Larijani huwa responsabbli wkoll mill-fallimenti sistemiċi fil-proċess ġudizzjarju Iranjan għar-rispett tad-dritt għal proċess ġust.

                  23.3.2012

                  5.

                  MIRHEJAZI Ali

                  Viċi Kap tal-Uffiċċju tal-Mexxej Suprem u Kap tas-Sigurtà. Parti miċ-ċirku intern tal-Mexxej Suprem responsabbli mit-tfassil tas-supressjoni tal-protesti li ilha tkun implimentata mill-2009.

                  23.3.2012

                  6.

                  SAEEDI Ali

                  Rappreżentant tal-Mexxej fost il-Pasdaran mill-1995 wara li żvolġa l-karriera kollha tiegħu fl-istituzzjoni militari, eżattament fis-Servizzi tal-Informazzjoni tal-Pasdaran. Permezz ta' din il-funzjoni uffiċjali huwa ċ-ċinga ta' trasmissjoni indispensabbli bejn l-ordnijiet ġejjin mill-Uffiċċju tal-Mexxej u l-apparat ta' repressjoni tal-Pasdaran.

                  23.3.2012

                  7.

                  RAMIN Mohammad-Ali

                  Post tat-Twelid: Dezful (Iran)
                  Data tat-Twelid: 1954

                  Responsabbli ewlieni miċ-ċensura bħala Viċi Ministru responsabbli mill-Istampa sa Diċembru 2010, kien direttament responsabbli mill-għeluq ta' bosta fergħat tal-istampa riformaturi (Etemad, Etemad-e Melli, Shargh, etc), mill-għeluq tal-Union Indipendenti tal-Istampa, u mill-intimidazzjoni u l-arrest tal-ġurnalisti.

                  23.3.2012

                  8.

                  MORTAZAVI Seyyed Solat

                  Post tat-Twelid: Meibod (Iran)
                  Data tat-Twelid: 1967

                  Viċi Ministru tal-Intern għall-Affarijiet Politiċi. Responsabbli mill-istruzzjoni ta' ripressjoni ta' persuni li jitkellmu biex jiddefendu d-drittijiet leġittimi tagħhom, inkluża l-libertà tal-espressjoni.

                  23.3.2012

                  9.

                  REZVANI Gholomani

                  Viċi Gvernatur ta' Rasht. Responsabbli minn ksur gravi tad-dritt għal proċess legali.

                  23.3.2012

                  10.

                  SHARIFI Malek Ajdar

                  Kap tal-ġudikatura fil-Lvant tal-Ażerbajġan. Responsabbli minn ksur gravi tad-dritt għal proċess legali.

                  23.3.2012

                  11.

                  ELAHI Mousa Khalil

                  Prosekutur ta' Tabriz. Responsabbli mill-istruzzjoni ta' ksur gravi tad-drittijiet tal-bniedem tad-dritt għal proċess legali.

                  23.3.2012

                  12.

                  FAHRADI Ali

                  Prosekutur ta' Karaj. Responsabbli mill-ksur gravi tad-drittijiet tal-bniedem billi talab il-piena tal-mewt għal minuri.

                  23.3.2012

                  13.

                  REZVANMANESH Ali

                  Prosekutur. Responsabbli mill-ksur gravi tad-drittijiet tal-bniedem billi talab il-piena tal-mewt għal minuri.

                  23.3.2012

                  14.

                  RAMEZANI Gholamhosein

                  Kmandant tal-IRGC Intelligence. Responsabbli mill-ksur gravi tad-drittijiet tal-bniedem fuq persuni li jitkellmu biex jiddefendu d-drittijiet leġittimi tagħhom, inkluża l-libertà tal-espressjoni. Imexxi d-Dipartiment responsabbli għall-arrest u t-tortura ta' bloggers/ġurnalisti.

                  23.3.2012

                  15.

                  SADEGHI Mohamed

                  Kurunell u Deputat tal-intelligence teknika u ċibernetika tal-IRGC. Responsabbli għall-arresti u t-tortura ta' bloggers/ġurnalisti.

                  23.3.2012

                  16.

                  JAFARI Reza

                  Kap tal-prosekuzzjoni speċjali taċ-ċiberkriminalità. Responsabbli mill-arresti, id-detenzjonijiet u l-prosekuzzjonijiet ta' bloggers u ġurnalisti.

                  23.3.2012

                  17.

                  RESHTE-AHMADI Bahram

                  Viċi Prosekutur f'Tehran. Imexxi ċ-ċentru ta' prosekuzzjoni ta' Evin. Responsabbli miċ-ċaħda ta' drittijiet, inklużi drittijiet ta' żjara u drittijiet oħrajn tal-priġunieri, ta' difensuri tad-drittijiet tal-bniedem u priġunieri politiċi oħrajn.

                  23.3.2012


Avviż Legali Importanti

|

52007BP0111(01)

1. Deċiżjoni tal-Parlament Ewropew ta' l-24 ta' April 2007 dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2005, Taqsima VIIIB, Kontrullur Ewropew għall-Ħarsien tad-Data (C6-0472/2006 - 2006/2170(DEC))

Official Journal 074 E , 20/03/2008 P. 0172 - 0172

		1.Deċiżjoni tal-Parlament Ewropew ta' l- 24 ta' April 2007 dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2005, Taqsima VIIIB, Kontrullur Ewropew għall-Ħarsien tad-Data (C6-0472/2006 — 2006/2170(DEC))Il-Parlament Ewropew,- wara li kkunsidra l-baġit ġenerali ta' l-Unjoni Ewropea għas-sena finanzjarja 2005 [1],- wara li kkunsidra l-kontijiet annwali finali tal-Komunitajiet Ewropej għas-sena finanzjarja 2005 — Volum I (C6-0472/2006) [2],- wara li kkunsidra r-Rapport Annwali tal-Qorti ta' l-Awdituri dwar l-implimentazzjoni tal-baġit għassena finanzjarja 2005, u r-rapporti speċjali tal-Qorti ta' l-Awdituri, flimkien mat-tweġibiet ta' l-Istituzzjonijiet li jkunu qed jiġu verifikati [3],- wara li kkunsidra d-dikjarazzjoni ta' assigurazzjoni għall-affidabilità tal-kontijiet u għal-legalità u għarregolarità tat-tranżazzjonijiet bażiċi, ipprovduti mill-Qorti ta' l-Awdituri bi qbil ma' l-Artikolu 248 tat-Trattat KE [4],- wara li kkunsidra l-Artikoli 272(10), 274, 275 u 276 tat-Trattat KE,- wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [5], u partikularment l-Artikoli 50, 86, 145, 146 u 147 tiegħu,- wara li kkunsidra l-Artikolu 71 u l-Anness V tar-Regoli ta' Proċedura tiegħu,- wara li kkunsidra r-rapport tal-Kumitat għall-Kontroll tal-Baġit (A6-0111/2007),1. Jagħti kwittanza lill-Kontrollur Ewropew għall-Ħarsien tad-Data għall-implimentazzjoni tal-baġit għassena finanzjarja 2005;2. Jagħti l-osservazzjonijiet tiegħu fir-riżoluzzjoni hawn taħt;3. Jitlob lill-President tiegħu biex jgħaddi d-deċiżjoni tiegħu, u r-riżoluzzjoni li tagħmel parti integrali minnha lill-Kunsill, lill-Kummissjoni, lill-Qorti tal-Ġustizzja, lill-Qorti ta' l-Awdituri, lill-Kumitat Ekonomiku u Soċjali Ewropew, lill-Kumitat tar-Reġjuni, lill-Ombudsman Ewropew u lis-Kontrullur Ewropew għall-Ħarsien tad-Data, u biex jagħmel l-arranġamenti għall-pubblikazzjoni tagħhom fil-Ġurnal Uffiċjali ta' l-Unjoni Ewropea (serje L).[1] ĠU L 60, 8.3.2005.[2] ĠU C 264, 31.10.2006, p. 1.[3] ĠU C 263, 31.10.2006, p. 1.[4] ĠU C 263, 31.10.2006, p.10.[5] ĠU L 248, 16.9.2002, p. 1. Regolament kif emendat mir-Regolament (KE, Euratom) Nru 1995/2006 (ĠU L 390, 30.12.2006, p.1).--------------------------------------------------